**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 18 Οκτωβρίου 2022, ημέρα Τρίτη και ώρα 16:05΄, στην Αίθουσα Γερουσίας,συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης,  την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων».

Στη συνεδρίαση παρέστησαν ο Υφυπουργός Παιδείας και Θρησκευμάτων, κύριος Ευάγγελος (Άγγελος) Συρίγος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Αρχίζει η συνεδρίαση της Διαρκούς Επιτροπής Μορφωτικών Υποθέσεων. Πριν ξεκινήσουμε με τα θέματα της ημερήσιας διάταξης, ήθελα καταρχάς να ευχαριστήσω τα μέλη της Επιτροπής, εκ μέρους όλου του προεδρείου για την επανεκλογή μας και να ευχηθώ και είμαι βέβαιος, ότι θα έχουμε και φέτος το επίπεδο, που αρμόζει στη Διαρκή Επιτροπή Μορφωτικών Υποθέσεων, καθώς η παιδεία και ο πολιτισμός είναι θέματα, στα οποία χρειάζονται συναινέσεις.

Επίσης, σχετικά με τον προγραμματισμό, θα ήθελα να σας ενημερώσω ότι προγραμματίζεται μια συνεδρίαση, στις 3 Νοεμβρίου, ημέρα Πέμπτη, που αφορά τη συζήτηση για δύο εκθέσεις, την έκθεση πεπραγμένων του Εθνικού Συστήματος Επαγγελματικής Εκπαίδευσης και Κατάρτισης, σύμφωνα με την παράγραφο 5 του άρθρου 5 του ν.4763. Είναι μία έκθεση, η οποία είναι ετήσια. Θα συζητήσουμε επίσης και το στρατηγικό σχέδιο για την επαγγελματική εκπαίδευση και κατάρτιση και τη δια βίου μάθηση, σύμφωνα με την παράγραφο 6 του ίδιου άρθρου, που ανέφερα, προηγουμένως, άρθρο 5 του ν. 4763. Θα γίνουν και την ίδια μέρα, πιθανότατα θα γίνουν δύο συνεδριάσεις, η μία μετά την άλλη, για κάθε μία από αυτές τις δυο εκθέσεις.

Ξεκινάμε την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων».

Θα ξεκινήσουμε με τον Εισηγητή της Πλειοψηφίας, τον κύριο Αντωνιάδη.

**ΙΩΑΝΝΗΣ ΑΝΤΩΝΙΑΔΗΣ (Εισηγητής της Πλειοψηφίας)**: Συζητάμε τη σχετική Κύρωση, μεταξύ Ελλάδας και Ηνωμένων Αραβικών Εμιράτων. Τα Ηνωμένα Αραβικά Εμιράτα και η Ελλάδα μοιράζονται εξαιρετικές διμερείς σχέσεις, οι οποίες αναβαθμίστηκαν το Νοέμβριο 2020, κατά την επίσκεψη του Έλληνα Πρωθυπουργού στα Ηνωμένα Αραβικά Εμιράτα και την υπογραφή της κοινής διακήρυξης στρατηγικής εταιρικής σχέσης, μεταξύ των δύο χωρών. Στη συνέχεια, υπεγράφησαν μια σειρά από συμφωνίες και μνημόνια κατανόησης, που οδήγησαν στην περαιτέρω σύσφιξη των διμερών μας σχέσεων.

Ενδεικτικά, αναφέρω τη στρατηγική συμφωνία επενδυτικής συνεργασίας, μεταξύ της ελληνικής αναπτυξιακής τράπεζας επενδύσεων και της αντίστοιχης των Ηνωμένων Αραβικών Εμιράτων, η οποία υπεγράφη, τον Μάιο 2022 και αναμένεται να χρηματοδοτήσει επενδύσεις αξίας 4 δις ευρώ, σε διάφορους τομείς και κεφάλαια της ελληνικής οικονομίας, όπως οι ανανεώσιμες πηγές ενέργειας, τα έργα υποδομής, ο αγροτουρισμός, οι τεχνολογίες υγείας και επιστημών και άλλες.

Το Μνημόνιο Κατανόησης για συνεργασία στον τομέα της βιομηχανίας και των προηγμένων τεχνολογιών υπεγράφη, στο Abu Dhabi. Σκοπός του εν λόγω Μνημονίου Κατανόησης είναι η καθιέρωση του θεσμικού πλαισίου συνεργασίας, για τη διευκόλυνση και την ενίσχυση της βιομηχανικής και ακαδημαϊκής συνεργασίας, μεταξύ της Ελλάδας και των Ηνωμένων Αραβικών Εμιράτων, με στόχο την ανάπτυξη των μεταποιητικών βιομηχανιών και στις δύο χώρες, μέσω κοινών προσπαθειών, για την προώθηση των διμερών επενδύσεων της έρευνας και ανάπτυξης, της μεταφοράς τεχνολογίας και της ανάπτυξης βασικών τεχνολογιών στη βιομηχανία.

Το Μνημόνιο Συνεργασίας των δύο χωρών, για την ενίσχυση της συνεργασίας και την ανταλλαγή καλών πρακτικών, στον τομέα της ψηφιακής διακυβέρνησης. Οι τομείς συνεργασίας, στους οποίους προβλέπεται η ενίσχυση του διαλόγου, με την υπογραφή του Μνημονίου, αφορούν σε ψηφιακές δημόσιες υπηρεσίες, τεχνητή νοημοσύνη, έξυπνες υπηρεσίες, στρατηγικό σχεδιασμό ψηφιακής πολιτικής, με τη βοήθεια χρήσιμων εργαλείων και άλλες.

Την πολύ σημαντική αμυντική συμφωνία, μεταξύ των δύο χωρών, που πέρασε, με μεγάλη πλειοψηφία από το ελληνικό Κοινοβούλιο, για τη συνεργασία στους τομείς της άμυνας και της εξωτερικής πολιτικής. Η Συμφωνία αποσκοπεί στη συνεργασία των δύο μερών, για την άμυνα και τη διατήρηση της ασφάλειας, της κυριαρχίας, της ενότητας, της προστασίας και της ανεξαρτησίας του εδάφους των δύο χωρών.

Τέλος, ως επιστέγασμα των εξαιρετικών διμερών σχέσεων, τα Ηνωμένα Αραβικά Εμιράτα ήταν τιμώμενη χώρα, στην 86η Διεθνή Έκθεση Θεσσαλονίκης, όπου είχαν μια εντυπωσιακή παρουσία, με τη συμμετοχή σημαντικών εταιρειών.

Με το αξιολογούμενο σχέδιο νόμου, επιδιώκεται η νομοθετική Κύρωση του Μνημονίου Κατανόησης, αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας, μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων, που υπεγράφη, στο Abu Dhabi, στις 9 Φεβρουαρίου 2014. Οι μορφωτικές σχέσεις των δύο χωρών διέπονται από τη Συμφωνία οικονομικής, μορφωτικής και τεχνικής συνεργασίας, η οποία υπεγράφη, στις 21 Ιουνίου 1976, στο Abu Dhabi και κυρώθηκε, με το άρθρο πρώτο του ν.640/77. Πρόκειται για συμφωνία τεχνικού κυρίως χαρακτήρα και περιέχει άρθρα για επιμόρφωση και ανταλλαγή τεχνικού προσωπικού.

Η υπογραφή του Μνημονίου Κατανόησης εκφράζει την επιθυμία των δύο μερών να εντείνουν τη συνεργασία τους, στον τομέα της ανώτατης εκπαίδευσης και της επιστημονικής έρευνας. Αφορά καθηγητές τριτοβάθμιας εκπαίδευσης, επιστήμονες, ερευνητές και φοιτητές, δηλαδή, ιδρύματα ανώτατης εκπαίδευσης, καθώς και ερευνητικούς φορείς.

Το Μνημόνιο Κατανόησης ενθαρρύνει τη συνεργασία μεταξύ των δύο μερών και συγκεκριμένα προβλέπει: α) τη δυνατότητα συνεργασίας των πανεπιστημίων και ιδρυμάτων ανώτατης εκπαίδευσης, με απευθείας σύναψη συμφωνιών, β) τη διεξαγωγή επιστημονικών σεμιναρίων, συνεδρίων, τη διοργάνωση διαλέξεων, σε θέματα κοινού και αμοιβαίου ενδιαφέροντος και γ) την ανταλλαγή εμπειρογνωμόνων, ερευνητών και τεχνικών διαφόρων εκπαιδευτικών και επιστημονικών πεδίων, αλλά και μελών της πανεπιστημιακής κοινότητας για εκπαιδευτικούς και ερευνητικούς σκοπούς, με ιδιαίτερο ενδιαφέρον σε θεματικές, όπως η γεωργία, η ασφάλεια των τροφίμων, οι ανανεώσιμες πηγές ενέργειας, τα μαθηματικά και η υγεία.

Για την υλοποίηση του Μνημονίου Κατανόησης, τα σχετικά ζητήματα, όπως είναι ο αριθμός των υποτροφιών και η διάρκεια των επισκέψεων, θα συμφωνηθούν, σε εκτελεστικό πρόγραμμα, μεταξύ των δύο μερών, το οποίο θα ανανεώνεται κάθε πέντε έτη, μέσω της διπλωματικής οδού. Η ζητούμενη αυτή διεθνής Σύμβαση περιλαμβάνει 3 άρθρα του σχεδίου νόμου και 9 άρθρα του Μνημονίου Κατανόησης.

Ειδικότερα, με το πρώτο άρθρο του σχεδίου νόμου, κυρώνεται και έχει την ισχύ, που προβλέπει η παράγραφος 1 του άρθρου 28 του Συντάγματος, το Μνημόνιο Κατανόησης, αναφορικά με τη συνεργασία, στον τομέα της ανώτατης εκπαίδευσης και της επιστημονικής έρευνας, μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων, το οποίο υπεγράφη, στο Αμπού Ντάμπι, στις 9/2/2014.

Με το άρθρο 1 του Μνημονίου, διατυπώνεται ο σκοπός της σύναψης του υπό κύρωση Μνημονίου Κατανόησης. Ειδικότερα, επιδιώκεται η συνεργασία μεταξύ των πανεπιστημίων και Ιδρυμάτων Ανώτατης Εκπαίδευσης των δύο χωρών, μέσω της σύναψης απευθείας συμφωνιών μεταξύ τους.

Στο άρθρο 2 του Μνημονίου, διατυπώνεται ότι τα μέρη θα συνεργάζονται στον τομέα της Έρευνας και της Τεχνολογίας και, ιδίως, στους τομείς των κοινών ερευνητικών προγραμμάτων, όπως είναι η γεωργία, η ασφάλεια των τροφίμων, οι Ανανεώσιμες Πηγές Ενέργειας, τα μαθηματικά και η υγεία.

Στο άρθρο 3 του Μνημονίου, περιγράφεται το πλαίσιο, στο οποίο θα συνεργάζονται τα μέρη του υπό κύρωση Μνημονίου. Συγκεκριμένα, τα μέρη θα ενθαρρύνουν τη διεξαγωγή επιστημονικών σεμιναρίων, καθώς και τη διεξαγωγή διαλέξεων σε θέματα κοινού και αμοιβαίου ενδιαφέροντος και στις δύο χώρες.

Στο άρθρο 4 του Μνημονίου, γίνεται αναφορά στην ανταλλαγή εμπειρογνωμόνων, ερευνητών και τεχνικών διαφόρων εκπαιδευτικών και επιστημονικών πεδίων, καθώς και διδακτικού προσωπικού Ανώτατων Εκπαιδευτικών Ιδρυμάτων, σύμφωνα με προγράμματα που θα συμφωνηθούν μεταξύ τους.

Στο άρθρο 5 του Μνημονίου, περιγράφεται η ανταλλαγή πληροφοριών, σχετικά με την ακαδημαϊκή ποιότητα, τα πρότυπα απόδοσης, την αξιολόγηση αποτελεσμάτων, την ανάπτυξη διδακτικής ύλης και τα θέματα προπτυχιακών και μεταπτυχιακών φοιτητών.

Στο άρθρο 6 του Μνημονίου, προβλέπεται ότι τα μέρη θα ανταλλάσσουν πληροφορίες, σχετικά με τους τίτλους σπουδών των Ιδρυμάτων Ανώτατης Εκπαίδευσης των δύο χωρών, ώστε να διευκολύνεται η αμοιβαία αναγνώριση των εν λόγω Τίτλων Σπουδών, σύμφωνα με την εθνική νομοθεσία του κάθε μέρους.

Στο άρθρο 7 του Μνημονίου, προσδιορίζεται το περιεχόμενο των φοιτητικών δραστηριοτήτων. Ειδικότερα, ορίζεται ότι η αποδοχή φοιτητών, σε Ανώτατα Εκπαιδευτικά Ιδρύματα των δύο μερών, γίνεται σύμφωνα με την ισχύουσα εθνική νομοθεσία του κάθε μέρους. Καθιερώνεται, μεταξύ των δύο μερών, η ανταλλαγή επισκέψεων φοιτητών –όταν αυτό κρίνεται σκόπιμο- προκειμένου οι τελευταίοι να συμμετέχουν σε επιστημονικές, πολιτιστικές, αθλητικές και κοινωνικές δραστηριότητες, σύμφωνα με προγενέστερη Συμφωνία των μερών. Τέλος, προβλέπεται και η ανταλλαγή καλλιτεχνικών και επιστημονικών εκθέσεων μεταξύ των δύο μερών.

Στο άρθρο 8 του Μνημονίου, ορίζεται ότι, για την υλοποίηση των λεπτομερειών της εφαρμογής του υπό κύρωση Μνημονίου – όπως είναι ο αριθμός υποτροφιών, η διάρκεια των επισκέψεων, οι γενικές και οικονομικές διατάξεις του- θα υπάρξει ένα εκτελεστικό Πρόγραμμα μεταξύ των δύο μερών, το οποίο θα συμφωνηθεί από αυτά και το οποίο θα ανανεώνεται κάθε 5 έτη, μέσω της διπλωματικής οδού. Επισημαίνεται, περαιτέρω, ότι η βούληση των δύο μερών είναι να μην παρακωλύεται η εκτέλεση οποιασδήποτε συνεργασίας στον τομέα της ανώτατης εκπαίδευσης και της επιστημονικής έρευνας, που δεν αναφέρεται στο υπό κύρωση Μνημόνιο.

Στο άρθρο 9 του Μνημονίου, προσδιορίζονται η έναρξη ισχύος του υπό κύρωση Μνημονίου, η διάρκεια και ο τρόπος τερματισμού του. Πιο συγκεκριμένα, το Μνημόνιο θα τεθεί σε ισχύ από την ημερομηνία της τελευταίας γνωστοποίησης, με την οποία τα μέρη θα ενημερώνουν το ένα το άλλο, εγγράφως, μέσω της διπλωματικής οδού, για την ολοκλήρωση των σχετικών εσωτερικών διαδικασιών, ως προς τη θέση του Μνημονίου σε ισχύ.

Το Μνημόνιο θα παραμείνει σε ισχύ, επί 5 έτη, από την ημερομηνία έναρξης ισχύος του και θα παρατείνεται αυτόματα για περαιτέρω περιόδους 5 ετών, εκτός εάν ένα από τα μέρη γνωστοποιήσει στο άλλο μέρος –εγγράφως, μέσω της διπλωματικής οδού- την πρόθεσή του να το καταγγείλει. Σε αυτήν την περίπτωση, το Μνημόνιο παύει να ισχύει 6 μήνες μετά από την ημερομηνία κοινοποίησης της καταγγελίας.

Στο δεύτερο άρθρο του σχεδίου νόμου, ορίζεται ότι το εκτελεστικό πρόγραμμα του άρθρου 8 του Μνημονίου και οι ανανεώσεις τους εγκρίνονται με Κοινή Απόφαση του Υπουργού Παιδείας και Θρησκευμάτων και των κατά περίπτωση αρμοδίων Υπουργών.

Και, τέλος, στο τρίτο άρθρο του σχεδίου νόμου, ορίζεται η έναρξη ισχύος του νόμου και του Μνημονίου.

Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε τον κύριο Αντωνιάδη.

Το λόγο έχει η Εισηγήτρια της Μειοψηφίας, κυρία Τζούφη.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, καλή κοινοβουλευτική χρονιά.

Πριν ξεκινήσω στο περιεχόμενο της σημερινής συνεδρίασης, θα μου επιτρέψετε κάποια σχόλια για την Επιτροπή μας και τη λειτουργία της. Για να γίνω πιο ξεκάθαρη, καλούμαστε, σήμερα, να συνεδριάσουμε και να συζητήσουμε για τη μορφωτική Συμφωνία, μεταξύ της Ελλάδας και των Ηνωμένων Αραβικών Εμιράτων στους τομείς της Ανώτατης Εκπαίδευσης και Έρευνας. Φυσικά, καμία αντίρρηση να το συζητήσουμε.

Πότε, όμως, θα τεθούν - ως οφείλουν - τα μείζονα ζητήματα;

Άκουσα, κύριε Πρόεδρε, τον προγραμματισμό, που είπατε, για την προηγούμενη εβδομάδα, αλλά και αυτά είναι θέματα που έρχονται από την προηγούμενη κοινοβουλευτική χρονιά.

Έρχομαι στην επικαιρότητα και θέτω το εξής ερώτημα και προς εσάς και προς τον αρμόδιο Υφυπουργό: Πρέπει ή δεν πρέπει να συνεδριάσει η Επιτροπή Μορφωτικών για τα παιδιά, που κακοποιούνται, για τα παιδιά, που μένουν απροστάτευτα, χωρίς δομές, χωρίς πολιτικές πρόληψης και αντιμετώπισης; Το σχολείο, η εκπαίδευση, τι ρόλο μπορεί να παίξει;

Είχαμε ακούσει, από πέρυσι το Νοέμβριο, δεσμεύσεις - και μάλιστα από τον ίδιο τον Πρωθυπουργό - ότι υπήρχε έτοιμο σχέδιο για την αντιμετώπιση της σεξουαλικής κακοποίησης των παιδιών. Υποχώρησε το θέμα από την επικαιρότητα. Ξεχάστηκε το σχέδιο. Και, τώρα, μετά τη νέα φρικτή υπόθεση παιδοβιασμού, ακούγεται πως θα βγει ξανά για διαβούλευση. Θυμίζω, ένα σχέδιο που συζητήθηκε πριν από ένα χρόνο.

Κύριε Πρόεδρε, η Επιτροπή μας θεωρώ ότι, σε αυτή την κρίσιμη συγκυρία, θα πρέπει να απασχολείται - στο μέρος που της αναλογεί - στο ότι λείπει μια συνεκτική στρατηγική για την καταπολέμηση της βίας κατά των παιδιών και έχουμε έκρηξη τέτοιων επεισοδίων, μέσα στα σχολεία, και βανδαλισμών.

Εμείς λέμε ότι «ναι, με αυτό πρέπει να ασχοληθεί η Επιτροπή Μορφωτικών». Οι κρίσιμες ελλείψεις, που υπάρχουν στα σχολεία, η σοβαρή υποστελέχωση, τα θέματα της πλήρους επιμόρφωσης των εκπαιδευτικών στα ειδικά θέματα, ώστε να μπορούν να αναγνωρίζουν τέτοιου είδους φαινόμενα, πρέπει να τα συζητήσουμε. Και, μαζί με αυτά και ότι υπάρχουν, υπάρχουν τα πορίσματα του Συνηγόρου του Πολίτη για τα δικαιώματα των παιδιών, αλλά και οι πρόσφατες παρατηρήσεις που έκανε ο Ο.Η.Ε., στη χώρα μας, γι’ αυτά τα θέματα. Λέμε ότι πρέπει να προηγηθούν.

Πρέπει ή όχι να διαμορφώσουμε πολιτικές αποτροπής και πρωτόκολλα διαχείρισης στα σχολεία, για την κακοποίηση, την παραμέληση, τη βία; Εμείς λέμε «ναι». Πρέπει ή δεν πρέπει τα παιδιά στο σχολείο να οικοδομούν σχέσεις εμπιστοσύνης, να μιλούν, να προβληματίζονται, να έχουν κάπου να απευθυνθούν - στο δάσκαλο, στον ψυχολόγο, στο σχολικό νοσηλευτή - όταν αντιμετωπίζουν προβλήματα μέσα στο οικογενειακό περιβάλλον; Αυτό, βεβαίως, προϋποθέτει ένα σχολείο, όπου θα είναι σχετικό ασφαλές στο περιβάλλον.

Επιτρέψτε μου εδώ να πω ότι τα τελευταία τρία χρόνια η κατάσταση είναι τελείως διαφορετική, μέσα στα σχολεία, μετά και την μεγάλη καταιγίδα της πανδημίας και την απομάκρυνση των παιδιών από το σχολικό περιβάλλον. Δυστυχώς, η Ν.Δ. έχει επιλέξει να μπαίνει σε κόντρες με τους εκπαιδευτικούς, με τους μαθητές, με τους γονείς. Ακούμε για κατηχητικά, που διαθέτουν τις αίθουσες των σχολείων, για κατάργηση της πετυχημένης θεματικής εβδομάδας, που είχε και θέματα σεξουαλικού προσανατολισμού. Αντίθετα, δίνεται ιδιαίτερος χώρος σε ζητήματα, όπως η ρομποτική, τα αγγλικά στο νηπιαγωγείο και η επιχειρηματικότητα.

Θα αποφασίσουμε ή όχι ότι η παρουσία των ψυχολόγων σε όλα τα σχολεία είναι απαραίτητη; Και πως όπως είπα και πριν, η πανδημία, ο εγκλεισμός και η τηλεκπαίδευση έχουν αφήσει σοβαρά ψυχοπαιδαγωγικά αποτυπώματα στα παιδιά και πως οι ψυχολόγοι εκτός του ότι να είναι παρόντες χρειάζονται και αυτοί σταθερές σχέσεις εργασίας και όχι συμβάσεις και προγράμματα λίγων μηνών. Θεωρούμε ότι είναι από τα κύρια θέματα, τα οποία πρέπει να συζητηθούν και βέβαια, η διασύνδεση όλων αυτών των δομών με την κοινότητα, με μονάδες προστασίας ανηλίκων των δήμων, ώστε να ανιχνεύουν τα παιδιά, που προέρχονται από ευάλωτα περιβάλλοντα, παιδιά μονογονεϊκών ή πολυμελών οικογενειών, οικογενειών με ανεργία, με ασθένειες, με εξαρτημένους γονείς, προσφύγων και μεταναστών. Θεωρούμε ότι έχουμε ήδη καθυστερήσει.

Επιτρέψτε μου, κυρίες και κύριοι συνάδελφοι, υποθέσεις, όπως αυτή του Κολωνού, είναι βαθιά πολιτικές. Φανερώνουν πως δομείται μια κοινωνία και πως οι θεσμοί της αναπαράγουν τις σχέσεις εξουσίας, τις κοινωνικές ανισότητες, τη φτώχεια, την πατριαρχία και το σεξισμό. Φανερώνει, επίσης, την υποκρισία ιερών και ανέγγιχτων δεσμών, που συστηματικά συγκαλύπτουν τέτοια εγκλήματα, αφήνοντας τους αδύναμους έρμαια στον κίνδυνο. Είναι σαφές πως ένα παιδί δεν μπορεί να προστατεύσει τον εαυτό του από τη φτώχεια, την κατάχρηση, τη σωματική και σεξουαλική βία. Το παιδί αυτό θα έπρεπε να βρίσκεται στο σχολείο και όχι να δουλεύει, επειδή έτυχε να γεννηθεί και να μεγαλώνει σε μια φτωχή και πολυμελή οικογένεια.

Επιτρέψτε μου, κύριε Πρόεδρε, να σημειώσω πως ένα από τα επιτεύγματα της Κυβέρνησης του ΣΥΡΙΖΑ ήταν ότι εν μέσω οικονομικής και ανθρωπιστικής κρίσης, εν μέσω μνημονίων και προικοδοτημένης από τη Ν.Δ. χρεοκοπίας, κατάφερε να μειώσει την παιδική φτώχεια, να οργανώσει τα σχολικά γεύματα αυτά, που χαρακτηρίζατε, ως συσσίτια, κυρίες και κύριοι συνάδελφοι της Ν.Δ., και να μειώσει τη σχολική διαρροή, δηλαδή, τη σχολική εγκατάλειψη στο 5%, ξανά, πιάνοντας τον ευρωπαϊκό μέσο όρο. Η δική σας Κυβέρνηση, χωρίς μνημονιακή εποπτεία, χωρίς μνημονιακό κορσέ και με δημοσιονομική χαλαρότητα, από την πλευρά της Ε.Ε., λόγω της πανδημίας, αλλά και με γεμάτα ταμεία και παρακαταθήκη 36 δις ευρώ, με σοβαρούς πόρους από το Ταμείο Ανάκαμψης, κατάφερε να αυξήσει στο διάστημα αυτό του 2019 - 2021 το ποσοστό του πληθυσμού σε κίνδυνο φτώχειας.

Οι πολιτικές σας, δυστυχώς, έχουν αυξήσει και τη χειρότερη μορφή βίας, που είναι η παιδική φτώχεια. Νομίζω ότι δεν πρέπει να είστε περήφανοι γι’ αυτό το κατόρθωμα. Όπως, επίσης και για την απόφαση του Συμβουλίου Επικρατείας, που έκρινε παράνομη την επιλογή σας να μειώσετε την πολιτική παιδεία και να αφαιρέσετε την Κοινωνιολογία από το λύκειο. Πέρα από το γεγονός της πολιτικής σας ήττας, η επικαιρότητα, ο Κολωνός, αλλά και το Συμβούλιο Επικρατείας μήπως σας έκαναν να τα αναθεωρήσετε; Να σκεφτείτε πως τα παιδιά πρέπει να διδάσκονται στο σχολείο την ανοχή, τη συμπεριληπτικότητα, τη λειτουργία των θεσμών, το σεβασμό στο συνάνθρωπο, ακόμη και πού μπορούν να απευθυνθούν σε περιπτώσεις κινδύνου; Αποτελούν τα μαθήματα, που μειώσατε και καταργήσατε, χώρο για τέτοιου είδους μόρφωση; Ή μήπως θα μας ξαναπείτε την αγαπημένη και ανιστόρητη γελοιότητα πως η Κοινωνιολογία κάνει τα παιδιά «Αριστερά»; Για να προχωρήσουμε, οφείλουμε να δώσουμε μάχη, απέναντι στο συντηρητισμό, στις αντιδραστικές απόψεις, που διαμορφώνουν στάσεις και συμπεριφορές και που, επιτρέψτε μου να πω, ότι οπλίζουν το χέρι των δραστών, που πριμοδοτούν τη συγκάλυψη, πίσω από πολιτικούς οργανισμούς, υποκριτικές φιλανθρωπίες, μακριούς σταυρούς και γονυκλισίες. Δεν υπάρχει άλλη επιλογή. Η Επιτροπή Μορφωτικών οφείλει να συζητήσει όλα αυτά τα πολύ κρίσιμα θέματα.

Περνώ και στο σημερινό νομοσχέδιο, στην Κύρωση της συνεργασίας μεταξύ της Ελλάδας και των Ηνωμένων Αραβικών Εμιράτων για θέματα τριτοβάθμιας εκπαίδευσης και έρευνας. Μια συμφωνία, που υπογράφηκε, το 2014 και έρχεται προς Κύρωση τώρα, μετά από οκτώ χρόνια. Προφανώς, αυτό έχει να κάνει, όπως είπε και ο Εισηγητής της Ν.Δ., με τη σύσφιξη των σχέσεων και τις επισκέψεις του κυρίου Μητσοτάκη στα Εμιράτα και την υπογραφή εννέα συμφωνιών, ανάμεσα στις οποίες δεν συμμετείχε το ΥΠΕΘ, από ό, τι τουλάχιστον κατάλαβα. Άρα, μιλάμε για ένα προηγούμενο μνημόνιο, που βεβαίως είναι ένα τυπικό κείμενο, πανομοιότυπο με τη συντριπτική πλειοψηφία αντίστοιχων διακρατικών συνεργασιών για την ανώτατη εκπαίδευση. Προβλέπει συνεργασίες, μεταξύ των ανωτάτων εκπαιδευτικών ιδρυμάτων, σε κοινά ερευνητικά προγράμματα. Προβλέπει τη διοργάνωση συνεδρίων, διαλέξεων, ανταλλαγές επιστημονικού δυναμικού και φοιτητών και διευκολύνσεις στην αναγνώριση των πτυχίων. Σημειώνω πως τα ελληνικά πανεπιστήμια έχουν, ήδη, αναπτύξει τέτοιου είδους συνεργασίες με πανεπιστήμια στα Εμιράτα, όπως το Αριστοτέλειο, το Πανεπιστήμιο Πελοποννήσου, το Ιόνιο και το Ανοιχτό Πανεπιστήμιο.

Ωστόσο, διαβάζοντας το νομοσχέδιο, όπως και την Έκθεση του Γενικού Λογιστηρίου του Κράτους, αξίζει να βγάλουμε ορισμένα συμπεράσματα. Τι μας λέει το Γενικό Λογιστήριο του Κράτους; Παραθέτω: «Για την υλοποίηση επιστημονικών και τεχνολογικών συνεργασιών το κόστος χρηματοδότησης τριών έως τεσσάρων ερευνητικών έργων, για μία διετία ή τριετία, εκτιμάται στο ποσό του ενός εκατομμυρίου ευρώ και θα καλυφθεί από το συγχρηματοδοτούμενο σκέλος του προγράμματος δημοσίων επενδύσεων του Υπουργείου Ανάπτυξης.» Θα θέλαμε να μας το εξηγήσετε αυτό, από τη στιγμή που το Υπουργείο Παιδείας διαχειρίζεται το δικό του ΠΔΕ, μήπως παραπέμπει στη σημερινή Γενική Γραμματεία Έρευνας και Τεχνολογίας, που αποσπάστηκε από το Υπουργείο Παιδείας και μεταφέρθηκε στο Υπουργείο Ανάπτυξης; Εδώ, επαληθεύεται αυτό, που σας είχαμε τονίσει, από την πρώτη στιγμή, πως η απόφασή σας να αποκολλήσετε την έρευνα από το Υπουργείο Παιδείας δημιουργεί σύγχυση και αχρείαστες αλληλοεπικαλύψεις. Επίσης, θα θέλαμε να μας ενημερώσετε, εάν έχετε συμφωνήσει με τους ομολόγους σας στα Εμιράτα σε ποιους επιστημονικούς και τεχνολογικούς τομείς θα δοθούν τα παραπάνω χρήματα.

Δύο παρήγορα στοιχεία. Από τη γρήγορη ανασκόπηση των δεδομένων φαίνεται ότι στα Ηνωμένα Αραβικά Εμιράτα, που είναι μια υπερσυντηρητική κοινωνία, όσον αφορά τα δικαιώματα των γυναικών, έχει υπάρξει μια σοβαρή επένδυση στο γυναικείο φύλο για σπουδές στην τριτοβάθμια εκπαίδευση, που είναι δημόσια και ιδιωτική, αλλά με σημαντικούς πόρους. Έτσι, από τα στοιχεία της Unesco φαίνεται ότι το 61% των φοιτητών εκεί, στα τμήματα επιστημών, τεχνολογίας, μηχανικής και μαθηματικών, δηλαδή, στα τμήματα stem, είναι γυναίκες και μάλιστα κάποιες από αυτές έχουν ξεχωρίσει ιδιαίτερα στην έρευνα, στη φωτονική και στις μεταμοσχεύσεις οργάνων. Μία, λοιπόν, από τις νικήτριες αυτών των διαγωνισμών δηλώνει το εξής: «Είναι ένας τομέας, που απαιτεί πολλή υπομονή και επιμονή, το είδος της έρευνας, που κάνουμε, είναι πολύ ιδιαίτερο. Απαιτεί μεγάλους πόρους και αφοσίωση από εμάς. Η θετική πλευρά, που βρίσκεται στα Ηνωμένα Αραβικά Εμιράτα είναι ότι βρίσκεσαι ανάμεσα σε πολλά πανεπιστήμια, που σου προσφέρουν το κατάλληλο περιβάλλον, για να κάνεις έρευνα.»

Και εδώ είναι η κριτική μας για την πολιτική, που ασκεί η Ν.Δ., στην ανώτατη εκπαίδευση. Βλέπουμε ότι υπάρχει σοβαρότατο πρόβλημα ουσιαστικής ενίσχυσης της δημόσιας ανώτατης εκπαίδευσης τόσο με πόρους οικονομικούς, ιδιαίτερα σε μια περίοδο, που το ενεργειακό θέμα είναι μείζον για τα πανεπιστήμια, αλλά και προσωπικό και σε αυτή τη συγκεκριμένη χρονική στιγμή εσείς επιλέγετε να διαθέσετε 30 εκατομμύρια ευρώ, για την αχρείαστη πανεπιστημιακή αστυνομία, ποσό ίσο με τον ετήσιο προϋπολογισμό 6 τουλάχιστον περιφερειακών πανεπιστημίων, για να μην αναφερθώ στην αποκοπή του χαρτοφυλακίου της έρευνας και τη μεταφορά της στο Υπουργείο Ανάπτυξης, που καλά θα έκανε να ασχολείται με την πάταξη της αισχροκέρδειας, που λεηλατεί, καθημερινά το εισόδημα των εργαζομένων, άρα, περί άλλων τυρβάζει και μάλιστα κοκορεύεται.

Η αφελής αντίληψη ότι η μεταφορά της ΓΓΕΤ από το Υπουργείο Παιδείας στο Υπουργείο Ανάπτυξης ενισχύει κατ’ ανάγκη, σύμφωνα με την Κυβέρνηση, τη διασύνδεση έρευνας και παραγωγής δεν ισχύει, γιατί αυτό δεν συνέβη και τα προηγούμενα χρόνια, που κυβέρνησε η Ν.Δ.. Αντίθετα για εμάς, η διασφάλιση, όπως προκύπτει και από τη δήλωση, που είπα πριν, της επιστήμονισσας από τα Ηνωμένα Αραβικά Εμιράτα, η διασφάλιση της ακαδημαϊκότητας και του εκπαιδευτικού χαρακτήρα της έρευνας επιτυγχάνεται, με την ισχυρή όσμωση Ερευνητικών Κέντρων και Ανώτατων Εκπαιδευτικών Ιδρυμάτων, όταν η ΓΓΕΤ λειτουργεί, υπό τη στέγη του Υπουργείου Παιδείας και αυτό είναι που διασφάλισε, διαχρονικά, τις καλύτερες επιδόσεις της Ελλάδας στην έρευνα και την καινοτομία, βεβαίως, υπό προϋποθέσεις αυξημένης χρηματοδότησης.

Θυμίζω εδώ ότι είχε διπλασιαστεί, κατά τη διακυβέρνηση του ΣΥΡΙΖΑ, ο προϋπολογισμός, απέναντι στην έρευνα και στην ανάπτυξη και δεν εξαρτιόταν, αποκλειστικά, από τα προγράμματα της Ε.Ε. και τους πόρους των διαρθρωτικών ταμείων, αλλά και από νέα αναπτυξιακά πρότυπα, που είχαν αποτυπωθεί, στην εθνική στρατηγική για τη βιώσιμη και δίκαιη ανάπτυξη 2030, είχαν εκπονηθεί από το Υπουργείο Οικονομίας, το 2018-2019, και βεβαίως, από μια σειρά σημαντικές διαρθρωτικές παρεμβάσεις, όπως την ίδρυση του ΕΛΙΔΕΚ, το μη φετιχισμό της ανταποδοτικότητας της έρευνας - και αυτό είχε οδηγήσει σε βελτίωση, στον τομέα της καινοτομίας, στο 82% του ευρωπαϊκού μέσου όρου από το 60%, που κυμαίνονταν, διαχρονικά, ενώ είχαν ξεκινήσει και μία σειρά από εμβληματικές δράσεις σε αναδυόμενους τομείς μεγάλης κοινωνικής απήχησης, όπως η ιατρική ακριβείας, η κλιματική κρίση ή η δημιουργία προϋποθέσεων, για την ουσιαστική παρουσία της χώρας στη λεγόμενη 4η Βιομηχανική Επανάσταση. Επομένως, πολλά πράγματα μπορούν να γίνουν και στη συνεργασία με άλλα κράτη, αλλά κυρίως αυτό, που έχει πολύ μεγάλη σημασία, είναι ο προσανατολισμός.

Εμείς θεωρούμε ότι υπήρξε σημαντική παρακαταθήκη σε αυτόν τον τομέα και επομένως, οφείλει να το δει κανείς, με έναν πολύ σοβαρό τρόπο. Εμείς θεωρούμε ότι αυτή είναι η κατεύθυνση, που πρέπει να υπάρξει και αυτό θα συμπεριλαμβάνεται και στο υπό διαμόρφωση πρόγραμμα μιας επόμενης αριστερής προοδευτικής διακυβέρνησης, γιατί αυτό θεωρούμε ότι έχει ανάγκη η κοινωνία, ο τόπος και η νέα γενιά.

Ευχαριστώ πολύ.

**ΒΑΣΙΛΕΙΟΣ ΔΙΑΓΑΛΑΚΗΣ (Πρόεδρος της Επιτροπής):** Ευχαριστώ.

Επιτρέψτε μου να παρατηρήσω, ότι ανέφερα τη συνεδρίαση, που θα γίνει σε δύο εβδομάδες, απλά και μόνο για τον προγραμματισμό το δικό σας, δεδομένου ότι το γνωρίζω από τώρα, δεν σημαίνει ότι οι συζητήσεις στην Επιτροπή εξαντλούνται σε αυτό, εξάλλου, στο παρελθόν έχουμε συζητήσει και θέματα εκτός σχεδίων νόμου.

Μια δεύτερη παρατήρηση, που πρέπει να κάνω, έχει να κάνει με το ότι τα Εργαστήρια Δεξιοτήτων δεν αφορούν μόνο στη ρομποτική, αλλά υπάρχουν Εργαστήρια Δεξιοτήτων, ήδη, από την Α΄ βαθμίδα της εκπαίδευσης, που έχουν να κάνουν, με το σεβασμό στη διαφορετικότητα, τον αλληλοσεβασμό, τα ανθρώπινα δικαιώματα, το bulling, και επομένως, θέματα που αναφέρατε στην ομιλία σας καλύπτονται σε αυτά.

Είναι πραγματικά ενδιαφέρον το τι επιπτώσεις έχει η τριετής περίπου πανδημία στους μαθητές όλων των βαθμίδων. Και αυτό είναι ένα θέμα, που, ενδεχομένως, θα μπορούσαμε να το συζητήσουμε στην Επιτροπή μας, για να εξετάσουμε, αν χρειάζεται να ληφθούν κάποια περαιτέρω μέτρα, για την πιο ομαλή επάνοδο των μαθητών, και τις επιπτώσεις, που είχε αυτή η τριετής παγκόσμια περιπέτεια στους μαθητές, τους φοιτητές και γνωρίζετε τον τρόπο, με τον οποίο τίθενται θέματα, στη συνεδρίαση.

Ευχαρίστως να το εξετάσουμε, το βρίσκω και εγώ αρκετά ενδιαφέρον.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας):** Κύριε Πρόεδρε, εμείς καταθέτουμε προτάσεις. Θεωρούμε ότι η Επιτροπή Μορφωτικών δεν μπορεί να βρίσκεται εκτός της επικαιρότητας. Μας παρακολουθεί πάρα πολύς κόσμος και έχει την απαίτηση από εμάς, όταν υπάρχουν σοβαρά ζητήματα στην επικαιρότητα, αυτά να μην συζητούνται στις οθόνες των τηλεοράσεων με την κατάσταση, η οποία επικρατεί, της «ανθρωποφαγίας» και του περαιτέρω τραυματισμού νέων παιδιών, ενώ τα γεγονότα αυτά εξελίσσονται και επομένως, η δική μας πρόταση είναι ότι θα πρέπει η Επιτροπή Μορφωτικών, στα ζητήματα της επικαιρότητας, να έχει συνεδριάσεις και με έναν υπεύθυνο και σοβαρό τρόπο, να τοποθετούνται και οι φορείς και οι Βουλευτές, έτσι που να βρίσκονται, κοντά στα προβλήματα της κοινωνίας και η κοινωνία να μας αφουγκράζεται. Αλλιώς, θεωρούμε ότι είμαστε κάπου αλλού.

**ΒΑΣΙΛΕΙΟΣ ΔΙΑΓΑΛΑΚΗΣ (Πρόεδρος της Επιτροπής):** Απλά**,** να εστιάζουμε στο αντικείμενο της Επιτροπής, το οποίο είναι μορφωτικών υποθέσεων.

Το λόγο έχει η κυρία Κεφαλίδου.

**ΧΑΡΑ ΚΕΦΑΛΙΔΟΥ (Ειδική Αγορήτρια του ΚΙΝ.ΑΛ.):** Ευχαριστώ, κύριε Πρόεδρε.

«Καλή Σύνοδο», εύχομαι σε όλους τους συναδέλφους.

Θα συνεχίσω από εκεί που το άφησε η κυρία Τζούφη, λέγοντας ότι όντως τα θέματα, τα οποία έχει νόημα η Επιτροπή να ασχοληθεί, πέρα από αυτά, τα οποία έθεσε το Προεδρείο στην ατζέντα, που θα έχουμε από δω και μπρος, σίγουρα πρέπει να αφορούν και μια αξιολόγηση του πώς πορεύτηκαν τα θέματα, τα οποία μέχρι τώρα έχουν νομοθετηθεί. Π.χ.: Έχουμε την Επιτροπή για το bulling στα σχολεία. Είναι καιρός, νομίζω, να έχουμε μία παρουσίαση των επιτευγμάτων αυτής της Επιτροπής, πού πήγαμε καλά, πού μπορούμε να βελτιωθούμε, να έχουμε μια συνολική εικόνα και να δούμε πώς μπορούμε να βελτιώσουμε την παρουσία αυτής της Επιτροπής στα σχολεία και τη δράση της.

Πανδημία: «Κακά τα ψέματα», τρία χρόνια τώρα, οικογένειες, αλλά κυρίως οι μαθητές και η εκπαιδευτική κοινότητα έχει περάσει από πάρα πολύ μεγάλες δυσκολίες, με καινούργιο εγχείρημα, την ψηφιακή εκπαίδευση, αλλά και με πάρα πολλά προβλήματα στον ψυχισμό των παιδιών. Ξέρετε πολύ καλά, ότι υπάρχει ένα φαινόμενο διεθνές, που λέγεται «ghost children» και είναι όλα αυτά τα παιδιά, τα οποία, για λόγους, που ακόμη δεν έχουμε καταφέρει να εξηγήσουμε, με απόλυτη σαφήνεια, για να βρούμε και τρόπο να το διορθώσουμε, αποφασίζουν να μην επιστρέψουν στα σχολεία και δεν μιλάμε μόνο για παιδιά μεγάλων ηλικιών, μιλάμε και για παιδιά Δημοτικού, Γυμνασίου. Βέβαια, το φαινόμενο αυτό είναι πάρα πολύ διαδεδομένο στο εξωτερικό, σε εμάς είναι πιο περιορισμένο, υπάρχουν, όμως, νέοι άνθρωποι, που δείχνουν δυσκολία προσαρμογής στους κανόνες του σχολείου, μαθησιακά κενά. Πώς έχει αντιμετωπίσει το Υπουργείο ένα πρόβλημα, το οποίο συζητάμε όλοι και το οποίο, κάθε φορά, που τοποθετείται ο οποιοσδήποτε από εμάς, που έχει μία συνάφεια με το αντικείμενο, στο δημόσιο διάλογο; Τα μαθησιακά κενά δεν είναι μόνο να μειώσουμε την ύλη. Τα μαθησιακά κενά είναι να μπορέσουμε να δούμε τι πραγματικά έχει ανάγκη ένας μαθητής, που φοιτά στο σχολείο, το δημόσιο, του 21ου αιώνα, τι δεξιότητες πρέπει να αποκτήσει, τι αναπροσαρμογές πρέπει να γίνουν στα προγράμματα σπουδών και επιτέλους βιβλία, το οποίο το ακούμε, αλλά, μέχρι τώρα, δεν έχουμε εικόνα για το πού βρισκόμαστε. Ίσως μια ενημέρωση από το ΙΕΠ, για το τι γίνεται, στο κομμάτι αυτό, θα ήταν πολύ χρήσιμη.

Επίσης, το θέμα με το παιδί και όλα όσα έχουν συμβεί στον Κολωνό. Αποτροπιασμός είναι το λιγότερο που μπορεί να πει κανείς. Βλέπουμε, όμως, ότι αποτελεί ένα θέμα, ένα πεδίο, κομματικής αντιπαράθεσης και αυτό είναι και αυτό σημείο των καιρών, εξαιρετικά αλγεινή εικόνα, και αντί να είναι αυτό ένα πεδίο πολιτικής σύγκλισης και συνεννόησης, γίνεται πάλι ένας τόπος, για να αρχίσουμε να λέμε τα «εσείς» και «εμείς». Θέλω να θυμίσω ότι το 2011 υπήρχε η καμπάνια 1 στα 5 του Συμβουλίου της Ευρώπης. Επίσης, υπήρχε η Σύμβαση του Lanzarote, που είχε ψηφιστεί στη Βουλή, για την πρόληψη και την αντιμετώπιση της σεξουαλικής κακοποίησης και εκμετάλλευσης των παιδιών, και εμείς, από το 2021, έχουμε συμβάλει, ψηφίζοντας την αυστηροποίηση της νομοθεσίας σε ό,τι αφορά τις γενετήσιες πράξεις με ανήλικους, αλλά αυτό δεν είναι από μόνο του λύση. Πρέπει να χτυπηθεί στη ρίζα του το πρόβλημα και εδώ βλέπουμε το μεγάλο έλλειμμα, που υπάρχει, στις κρατικές δομές, που πρέπει να δράσουν προληπτικά. Έχουμε προτείνει, κατ’ επανάληψη, και είναι καλό να το θυμίσω να υπάρξουν Κέντρα Υποστήριξης Οικογένειας σε κάθε δήμο και επίσης, πρέπει τάχιστα να προχωρήσουμε, με καμπάνιες ευαισθητοποίησης και ενημέρωσης, προκειμένου να σπάσει αυτός ο νόμος της σιωπής.

Άκουσα και την κυρία Κεραμέως, σήμερα, να λέει σε ό,τι αφορά την 12χρονη μαθήτρια, ότι πήγαινε κανονικά στο σχολείο της, έλειψε φέτος μόνο μια ημέρα, υπάρχει επαφή του σχολείου με τη μητέρα, φέτος έχουμε τους περισσότερους ψυχολόγους και κοινωνικούς λειτουργούς στα σχολεία από ποτέ και όμως, έχουμε τέτοια φαινόμενα, που σημαίνει πως ό,τι έχουμε κάνει, μέχρι τώρα ή χρειάζεται να το αναθεωρήσουμε ή χρειάζεται να το ενισχύσουμε. Πάντως, σίγουρα δεν αρκεί, διότι εδώ έχουμε θέματα, που όχι μόνο δεν μπορούμε να διαχειριστούμε, αλλά εμείς χρειάζεται και να μπορούμε να τα προλαμβάνουμε.

Μπαίνω λίγο στο κομμάτι της εισήγησης, θεωρώντας ότι το Προεδρείο θα ακούει πάντα, με ενδιαφέρον και προσοχή, τα όσα λέγονται από τους συναδέλφους και θα ακούσουμε σύντομα κάποια πρωτοβουλία από εσάς, κύριε Πρόεδρε, για την Επιτροπή Μορφωτικών.

Συζητάμε, λοιπόν, σήμερα άλλη μια κύρωση Μνημονίου Κατανόησης, αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας, μεταξύ της Ελληνικής Κυβέρνησης και της Κυβέρνησης των Ηνωμένων Αραβικών Εμιράτων.

Η πρωτοβουλία του Υπουργείου Παιδείας, εντασσόμενη στο πλαίσιο υιοθέτησης μιας πολιτικής εκπαιδευτικής εξωστρέφειας στη χώρα μας, με ανάπτυξη διακρατικών συνεργασιών, στον τομέα της εκπαίδευσης και με προσέλκυση υπηκόων ξένων κρατών, για σπουδές σε προπτυχιακό και μεταπτυχιακό επίπεδο, στη χώρα μας, δίνει σίγουρα ένα ξεκάθαρο μήνυμα αλλαγής του τρόπου σκέψης και εκσυγχρονισμού των σπουδών. Κυρίως, όμως, έρχεται να αξιοποιήσει μοναδικά πλεονεκτήματα, που έχει η Ελλάδα, ως μια δυναμική κοιτίδα γνώσης και πολιτισμού, που είναι ικανή να τα μεταλαμπαδεύσει όλα αυτά στο σύγχρονο κόσμο. Αυτή, εξάλλου, ήταν πάντα και η πάγια θέση η δική μας, του ΠΑ.ΣΟ.Κ., του Κινήματος Αλλαγής, που πάνω από μία δεκαετία τώρα, ξεκινήσαμε, στηρίζουμε και προωθούμε τέτοιου είδους συνεργασίες.

Ο χώρος, λοιπόν, της εκπαίδευσης και του πολιτισμού, προνομιακός για την Ελλάδα. Εάν αξιοποιήσουμε αυτό το συγκριτικό μας πλεονέκτημα, εάν αυτό είναι η εθνική μας απόφαση, μπορούμε να ξεφύγουμε από την εσωστρέφεια και τη μιζέρια, προσφέροντας στον έξω κόσμο αυτό, που έχει η χώρα μας, ως απόθεμα: παιδεία, πολιτισμό, διεκδικώντας έτσι τη θέση, που μας αξίζει, διεθνώς.

Αυτό το οποίο συζητούμε, σήμερα, ως Μνημόνιο Κατανόησης, ενθαρρύνει την περαιτέρω συνεργασία, μεταξύ των δύο χωρών, παρέχοντας τη δυνατότητα συνεργασίας των πανεπιστημίων και των Ιδρυμάτων Ανώτατης Εκπαίδευσης, με απευθείας σύναψη συμφωνιών, παρέχει τη διεξαγωγή επιστημονικών σεμιναρίων, συνεδρίων και τη διοργάνωση διαλέξεων σε θέματα κοινού και αμοιβαίου ενδιαφέροντος και, φυσικά, ανταλλαγή εμπειρογνωμόνων, ερευνητών και τεχνικών διαφόρων εκπαιδευτικών και επιστημονικών πεδίων, αλλά και μελών της πανεπιστημιακής κοινότητας για εκπαιδευτικούς και ερευνητικούς σκοπούς.

Ιδιαίτερο ενδιαφέρον φαίνεται να υπάρχει σε θεματικές, όπως είναι η γεωργία, η ασφάλεια των τροφίμων, οι ανανεώσιμες πηγές ενέργειας, τα μαθηματικά και η υγεία, γιατί, εάν το σκεφτείτε καλύτερα, αυτοί είναι και τομείς παγκόσμιας αιχμής, στους οποίους η χώρα μας έχει πολλά να προσφέρει, αλλά και να αποκομίσει από τα Ηνωμένα Αραβικά Εμιράτα.

Οι διατάξεις του προτεινόμενου σχεδίου νόμου, στο πλαίσιο υλοποίησης του κυρούμενου Μνημονίου Κατανόησης, αφορούν την κάλυψη των εξόδων συμμετοχής, διοργάνωσης και διεξαγωγής επιστημονικών σεμιναρίων, συνεδρίων και διαλέξεων σε θέματα κοινού και αμοιβαίου ενδιαφέροντος, (άρθρα 2 και 3) και, φυσικά, ανταλλαγή επισκέψεων εμπειρογνωμόνων, ερευνητών, τεχνικών, καθώς και διδακτικού προσωπικού Ανώτατων Ιδρυμάτων, για εκπαιδευτικούς και ερευνητικούς σκοπούς, άρθρο 4, ανταλλαγή πληροφοριών, σχετικά με τη διδακτική ύλη στους τίτλους σπουδών, (άρθρα 5 και 6), ανταλλαγή φοιτητών και υποτρόφων, για τη συμμετοχή τους σε επιστημονικές πολιτιστικές και λοιπές δραστηριότητες, (άρθρο 7) και καλλιτεχνικών και επιστημονικών εκθέσεων σε συνδυασμό, πάντα, με το άρθρο 8 και το άρθρο 2 του υπό ψήφιση σχετικού νόμου.

Θέλω να σας πω ότι από τον περασμένο Φεβρουάριο του 2022 έγινε σαφές ότι υπάρχει ενδιαφέρον από τα Ηνωμένα Αραβικά Εμιράτα, για την επαγγελματική εκπαίδευση και κατάρτιση στην Ελλάδα, με την επίσκεψη και ενημέρωση από το Υπουργείο Παιδείας μιας αντιπροσωπείας εκπροσώπων φορέων παροχής επαγγελματικής εκπαίδευσης και κατάρτισης, καθώς και πιστοποίησης προσόντων. Αυτή η Επιτροπή από τα Ηνωμένα Αραβικά Εμιράτα ήρθε, στο πλαίσιο εκπαιδευτικής επίσκεψης, στην Ελλάδα. Επίσης, από το 2020, η Υπουργός Πολιτισμού, κυρία Λίνα Μενδώνη, άνοιξε το δρόμο, για την ανάπτυξη εκτεταμένης διακρατικής συνεργασίας, στους τομείς της πολιτιστικής κληρονομιάς και του σύγχρονου πολιτισμού με τα Ηνωμένα Αραβικά Εμιράτα.

Ένα ακόμη σημαντικό άνοιγμα, που κάνει αυτή η κύρωση, σε ό,τι αφορά τη χώρα μας, αφορά άνοιγμα στο χώρο της εκπαίδευσης, ώστε να μπορεί να συνεργαστεί με το αντίστοιχο Υπουργείο Παιδείας των Ηνωμένων Αραβικών Εμιράτων και να σχεδιάσει σεμιναριακά μαθήματα, ανταλλαγή προπτυχιακών και μεταπτυχιακών φοιτητών, να δίνονται υποτροφίες, να υπάρχουν κοινά ερευνητικά πρότζεκτ.

Σε μια εποχή, που οι αραβικές χώρες κάνουν προσπάθειες να προσεγγίσουν την κοινωνική ανάπτυξη της Δύσης – μην ξεχνάτε ότι πολλά από τα κράτη αυτά έχουν πολύ πιο ανεπτυγμένο ΑΕΠ από τις δικές μας χώρες – συμφωνίες συνεργασίας, σε επίπεδο πολιτισμού και παιδείας, βοηθούν να δούμε τις ίδιες τις κοινωνίες των διαφορετικών κρατών, ξεκινώντας από τα πολιτισμικά, μέχρι και τα κοινωνιολογικά χαρακτηριστικά, που διαθέτουν. Έτσι, μπορούμε να αντιληφθούμε και ίσως να κατανοήσουμε περισσότερο πώς η χώρα αυτή συμπεριφέρεται και πώς η Ελλάδα μπορεί να καταστεί ο δίαυλος, που θα ενώσει την Ευρώπη, με τον αραβικό κόσμο.

Η ανάδειξη των διμερών, αλλά και των πολυμερών σχέσεων μας, οφείλει να αναβαθμίζεται, διαρκώς. Σε μια εποχή ρευστότητας, ανακατατάξεων και ισχυρών ανταγωνισμών, η πολυεπίπεδη συνεργασία με τα Ηνωμένα Αραβικά Εμιράτα είναι στρατηγικής και ουσιαστικής σημασίας για την Ελλάδα. Ο δρόμος αυτός, αγαπητοί συνάδελφοι, χαρακτηρίζεται μόνο από ευκαιρίες. Έχει δύο βασικές προτεραιότητες, που είναι οι πραγματικές προοπτικές ανάπτυξης συνεργασίας των δύο χωρών και οι διαπροσωπικές σχέσεις, που πρέπει να εξελιχθούν.

Η χώρα μας οφείλει να επεκταθεί σε συνεργασίες, κυρίως, με χώρες που η γειτονική μας Τουρκία έχει αναπτύξει εμπορικής και οικονομικής φύσης συμφέροντα.

Είναι γνωστό ότι στην Ελλάδα έχουμε εξαιρετικές στρατιωτικές σχολές, πολύ καλούς εκπαιδευτές και, συγχρόνως, πολύ καλά πανεπιστήμια. Οι αραβικές χώρες επιδιώκουν τη δυτική πανεπιστημιακή εκπαίδευση και, ξέρετε, ότι για πολλές δεκαετίες, εκπαιδεύαμε Άραβες στις ελληνικές στρατιωτικές παραγωγικές σχολές και των τριών όπλων. Είναι ευκαιρία να επεκταθεί η χώρα μας σε τέτοιες συνεργασίες, που φέρνουν κοντά διαφορετικούς πολιτισμούς, αυξάνοντας την επιρροή της στον αραβικό κόσμο.

Μέσα από συμφωνίες, ιδιαίτερα στο χώρο της παιδείας, η χώρα μας έχει τη δυνατότητα, με ήπιο τρόπο, να διαδώσει τις αξίες του πολιτισμού μας, των θεμελιωδών ανθρωπίνων δικαιωμάτων, την κουλτούρα της ισότητας των δύο φύλων, συμβάλλοντας σε ένα καλύτερο επίπεδο ζωής, ιδίως για τις γυναίκες.

Θα συμφωνήσω με την κυρία Τζούφη, ότι οι γυναίκες της Αραβίας παίζουν πια καθοριστικό ρόλο στην ανάπτυξη της επιστήμης, της έρευνας και της καινοτομίας, σε όλη τη Μέση Ανατολή. Τα στοιχεία της UNESCO - και είναι πολύ ενδιαφέρον αυτό - δείχνουν ότι έως και το 57% των αποφοίτων από τμήματα επιστημών, τεχνολογίας, μηχανικής και μαθηματικών, αυτά που ονομάζουμε, δηλαδή, τμήματα STEM, (Science Technology Engineering Mathematics) στις αραβικές χώρες, είναι γυναίκες. Αντίστοιχα, στα Ηνωμένα Αραβικά Εμιράτα το 61% των φοιτητών τμημάτων STEM, είναι γυναίκες. Παρόλα αυτά, οι επαγγελματικές προοπτικές και οι συνθήκες καθημερινότητας έχουν πολύ δρόμο να διανύσουν, για να έρθουν κοντά στα δυτικά πρότυπα.

Τα ελληνικά πανεπιστήμια, οργανώνοντας προγράμματα μεταπτυχιακής εκπαίδευσης, αγγλόφωνα και αραβόφωνα, για τον αραβικό κόσμο, με συμμετοχή καθηγητών αραβικής καταγωγής, με την επέκταση προγράμματος ανταλλαγής φοιτητών, στα πλαίσια εκπαιδευτικών προγραμμάτων, τα ίδια θα γίνονται διαρκώς καλύτερα και πιο εύρωστα.

Η Ελλάδα οφείλει και μπορεί να επενδύει, διαρκώς, στην πολιτισμική υπεροχή και υστεροφημία της, που είναι η σοβαρότερη πτυχή της δημιουργικής διπλωματίας. Τα κέρδη που θα έχουμε να προσδοκούμε, από την υλοποίηση τέτοιων συμφωνιών, που ενισχύουν τη συνεργασία, σε θέματα ανώτατης εκπαίδευσης και έρευνας, με επιμέρους σύναψη Μνημονίων, μεταξύ των Ιδρυμάτων Ανώτατης Εκπαίδευσης και με την ενίσχυση υποτροφιών, εκπαιδευτικών ανταλλαγών, επισκέψεων και μετακινήσεων επιστημόνων και ερευνητών, είναι τεράστια για τη χώρα μας.

Με αυτές τις σκέψεις και με τις προοπτικές, που ελπίζω ότι ανοίγονται, εμείς, ως ΠΑ.ΣΟ.Κ., είμαστε θετικοί στην κύρωση της παρούσας Συμφωνίας. Ευχαριστώ.

Στο σημείο αυτό έγινε η β' ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ πολύ, κύριε Πρόεδρε. Με αφορμή και τη νέα Σύνοδο ή μάλλον καλύτερα την τελευταία Σύνοδο της τρέχουσας κοινοβουλευτικής περιόδου, θέλουμε να τονίσουμε και εμείς, ως Κ.Κ.Ε., την ανάγκη να εμπλουτιστεί το περιεχόμενο της Επιτροπής Μορφωτικών Υποθέσεων της Βουλής, εκτός από την αυτονόητη επεξεργασία νομοσχεδίων σε αυτήν ή Κυρώσεων-Συμβάσεων μορφωτικών ζητημάτων και με ζητήματα της επικαιρότητας. Για παράδειγμα, το ζήτημα της πανδημίας έχει δημιουργήσει τεράστια προβλήματα, έχει δημιουργήσει μεγάλα μορφωτικά κενά, σε όλο το εύρος της εκπαίδευσης, έχει επιφέρει σημαντικές ψυχοκοινωνικές επιπτώσεις, στη νεολαία, στα παιδιά, λόγω του εγκλεισμού. Όλα αυτά τα ζητήματα, νομίζουμε, ότι θα πρέπει να συζητηθούν. Θα πρέπει να συζητηθούν για παράδειγμα τα ζητήματα των υποδομών.

Σήμερα, πριν από λίγες ώρες, στη Νομική της Θεσσαλονίκης, εξαιτίας του συνωστισμού, μέσα σε μια αίθουσα, ένας φοιτητής έπεσε από τον 3ο όροφο, κινδύνεψε η ζωή του. Είναι ζητήματα, τα οποία πρέπει να τα συζητάει εδώ η Επιτροπή και να καταλήγει, βεβαίως και σε συμπεράσματα. Μαζί, βεβαίως με τα ζητήματα της επικαιρότητας, μιας φρικτής επικαιρότητας, έτσι όπως εξελίσσεται, είναι όμως επικαιρότητα, θα πρέπει να συζητηθούν και αυτά τα ζητήματα, δεν πρέπει να μένουν απ’ έξω.

Σε κάθε περίπτωση, τώρα, για τη Συμφωνία, μάλλον για το Μνημόνιο Κατανόησης, αναφορικά με τη συνεργασία, στον τομέα της ανώτατης εκπαίδευσης - διαβάζω τον πλήρη τίτλο τώρα- και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων, αυτός είναι ο πλήρης τίτλος της Συμφωνίας, που φέρνει η Κυβέρνηση σήμερα προς κύρωση και αυτός ο τίτλος φαίνεται αθώος, ακόμα ακόμα και θετικός, αλλά προκύπτουν ορισμένα ερωτήματα, αφενός για το περιεχόμενό της, θα τα αναπτύξω, και αφετέρου, για το ότι αυτή η Συμφωνία, αντικειμενικά, εντάσσεται στο γενικότερο πλαίσιο των σχέσεων της Ελλάδας με τα Ηνωμένα Αραβικά Εμιράτα και την ανάπτυξη πολιτικοστρατιωτικών σχέσεων, οι οποίες, τα τελευταία χρόνια, αναπτύσσονται, σε μια γενικότερα επικίνδυνη κατεύθυνση, θεωρούμε εμείς. Ας τα πάρουμε, όμως, με τη σειρά.

Σε ό,τι αφορά στο κείμενο της υπό Κύρωση Συμφωνίας, πρόκειται ασφαλώς για ένα τυπικό Μνημόνιο Κατανόησης, ανάλογο πολλών τέτοιων αντίστοιχων Συμφωνιών, έτσι, σύμφωνα με την Έκθεση του Γενικού Λογιστηρίου του Κράτους, που το συνοδεύει, αναγράφεται, ότι το κόστος για τη χορήγηση μιας υποτροφίας εκτιμάται στο ποσό των 5,5 χιλιάδων ευρώ και για την υλοποίηση ενός ερευνητικού έργου, μάλλον τριών ή τεσσάρων ερευνητικών έργων, για μια διετία ή μια τριετία, εκτιμάται στο ποσό του ενός εκατομμυρίου ευρώ, δηλαδή, συνολικό ανώτατο ύψος, ανά έργο, μέχρι 250.000 ευρώ. Αυτά, ξέρετε, λίγο πολύ, είναι και τα ποσά σε όλες τις αντίστοιχες διακρατικές συμφωνίες, που υπογράφει η χώρα μας. Λίγο πάνω, λίγο κάτω. Πρώτα - πρώτα, όμως, νομίζουμε, ότι η Κυβέρνηση οφείλει μια απάντηση, για το γεγονός, ότι ενώ αυτή η Συμφωνία έχει υπογραφεί από το 2014, έρχεται προς κύρωση, μετά από 8 χρόνια. Δεν ξέρω για ποιο λόγο, θα ήταν χρήσιμο να ακουστεί η απάντηση της Κυβέρνησης.

Τώρα, σύμφωνα με το δεύτερο άρθρο της Συμφωνίας, όπου τα μέρη θα συνεργάζονται, στον τομέα της έρευνας και της τεχνολογίας, ιδίως στους τομείς των κοινών ερευνητικών προγραμμάτων, όπως η γεωργία, η ασφάλεια των τροφίμων, οι ανανεώσιμες πηγές ενέργειας, τα μαθηματικά, η υγεία και άλλοι, χωρίς να διευκρινίζεται ποιοι είναι αυτοί οι άλλοι τομείς, μπορεί να είναι οτιδήποτε, δηλαδή, εν πάση περιπτώσει, όλες αυτές οι φαινομενικά αθώες θεματικές περιοχές, που καλύπτει η Συμφωνία, μπορούν, πολύ εύκολα, να διευρύνονται, για να καλύπτουν και άλλα αντικείμενα. Παραδείγματος χάρη, η ασφάλεια των τροφίμων και ο βιολογικός πόλεμος δεν χωρίζονται δα και με σινικά τείχη ! Έτσι δεν είναι; Και έτσι, θα βλέπουμε το Ίδρυμα Κρατικών Υποτροφιών, το ελληνικό Ίδρυμα Κρατικών Υποτροφιών, που φτάνει να ζητάει πίσω τα ψίχουλα, που δίνει στους υποτρόφους του, να χρηματοδοτεί το κόστος εκπαίδευσης του στρατού, ουσιαστικά, των Ηνωμένων Αραβικών Εμιράτων, ενός κράτους ! Τα Ηνωμένα Αραβικά Εμιράτα είναι, ξέρετε, ένα κράτος, μάλλον καλύτερα μια «πετρελαιομοναρχία», όπου δεν υπάρχουν πολιτικά κόμματα και δικαίωμα εκλέγειν και εκλέγεσθαι έχουν μόλις 6.689 άτομα και αυτά διορισμένα, παρακαλώ, από τους κυβερνήτες, από τους εμίρηδες των 7 Ηνωμένων αυτών Αραβικών Εμιράτων.

Με αυτό το γνωστό, λοιπόν, λίκνο της δημοκρατίας και της ελευθερίας, άκουγα, με κατάπληξη πριν πως και η Εισηγήτρια του ΣΥΡΙΖΑ και η Εισηγήτρια του ΠΑΣΟΚ, να θεωρούν, ότι η θέση της γυναίκας, σε αυτές τις χώρες, είναι πολύ ψηλά, επειδή είναι πολλές οι φοιτήτριες. Αυτό υπονοούσατε, δεν είπα ότι το είπατε. Δεν είπα ότι το είπατε, αλλά το συμπέρασμα, που βγάζει κανείς, ακούγοντας, εκθειάζοντας, μάλλον, τις πολλές γυναίκες, που φοιτούν στα πανεπιστήμια των Ηνωμένων Αραβικών Εμιράτων, αμέσως προκύπτει, είναι λογικό να προκύψει, δηλαδή. Με αυτό, λοιπόν, το γνωστό λίκνο της δημοκρατίας και της ελευθερίας, κλείνει συμφωνίες μορφωτικές, ενεργειακές, εμπορικές, στρατιωτικές και η σημερινή Κυβέρνηση, συμφωνίες, βεβαίως, για τις οποίες εργάστηκε πάρα πολύ και η προηγούμενη Κυβέρνηση του ΣΥΡΙΖΑ και, μάλιστα, το ομολογεί. Είναι, άραγε, τυχαίο ότι τα τελευταία χρόνια, ιεραρχείται ψηλά η στενότατη συνεργασία με τα Ηνωμένα Αραβικά Εμιράτα; Και πόσο άσχετο είναι αυτό με τον άξονα Ισραήλ - Ηνωμένων Πολιτειών, ενάντια στο Ιράν; Καθόλου, κατά την άποψή μας.

Θυμίζουμε, ότι μετά την προεργασία, που έκανε στο ζήτημα αυτό ο ΣΥΡΙΖΑ, ως Κυβέρνηση, ο σημερινός Πρωθυπουργός επισκέφθηκε, το Νοέμβρη του 2020, τα Ηνωμένα Αραβικά Εμιράτα και υπέγραψε τη συνολική στρατηγική εταιρική σχέση, μεταξύ των δύο χωρών. Στη συνέχεια, τον Μάρτιο του 2022, από κοινού Ν.Δ., ΣΥΡΙΖΑ, ΚΙΝΑΛ-ΠΑΣΟΚ και Ελληνική Λύση, ψήφισαν, εδώ στη Βουλή, τη Στρατιωτική Συμφωνία με τα Ηνωμένα Αραβικά Εμιράτα, αναβαθμίζοντας, προφανώς, για τα συμφέροντα της αστικής τάξης, την εμπλοκή της Ελλάδας, γιατί αυτό αναβαθμίστηκε, η εμπλοκή της Ελλάδας στα ευρωατλαντικά σχέδια και στους ανταγωνισμούς, στην περιοχή του Περσικού Κόλπου, αλλά και πέρα από αυτόν, στο Ιράν, στην Κίνα και άλλα ιμπεριαλιστικά κέντρα.

Σε αυτή τη Συμφωνία, η οποία είχε σχεδόν καθολική αποδοχή, εκτός από την αρνητική ψήφο του Κ.Κ.Ε. και του ΜέΡΑ25, για να λέμε όλη την αλήθεια, υπάρχει και ρήτρα αμοιβαίας αμυντικής συνδρομής, με μια χώρα, η οποία βρίσκεται πάνω από 3.000 χιλιόμετρα μακριά από την Ελλάδα και μια χώρα, η οποία επιπλέον έχει χρηματοδοτήσει, πρόσφατα, την Τουρκία, με ένα ποσό τεράστιο, με το ποσό των 10 δισεκατομμυρίων δολαρίων. Εν τω μεταξύ, όμως και πριν ακόμα υπογραφεί αυτή η Στρατιωτική Συμφωνία, με τα Ηνωμένα Αραβικά Εμιράτα, από τον Οκτώβριο του 2021, όπως αποκάλυψε η Εφημερίδα «Ριζοσπάστης», το καλοκαίρι, μέσα στο Κέντρο Τεθωρακισμένων του Αυλώνα, εδώ κοντά δηλαδή, έχει ήδη κατασκευαστεί εκεί ένα στρατόπεδο - κέντρο εκπαίδευσης των Ενόπλων Δυνάμεων των Ηνωμένων Αραβικών Εμιράτων. Αλήθεια, έχουμε ένα ερώτημα: Σχετίζεται μήπως αυτό το Κέντρο Εκπαίδευσης, που δημιουργήθηκε, στον Αυλώνα, με την παρούσα Συμφωνία; Δεν συνεχίζω, απλώς, θα πούμε όσα έχουμε να πούμε και αύριο, στην Ολομέλεια.

Μετά από όλα αυτά, ψηφίζουμε «παρών» στη συγκεκριμένη μορφωτική επί της ουσίας Συμφωνία. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Κυρίες και κύριοι συνάδελφοι, το Μνημόνιο Κατανόησης, που έρχεται σήμερα, είναι ένα ακόμα βήμα στη σύσφιξη των σχέσεων, μεταξύ Ελλάδας και Ηνωμένων Αραβικών Εμιράτων. Έρχεται για κύρωση το Μνημόνιο Κατανόησης, για τη διμερή διακρατική συνεργασία, στον τομέα της ανώτατης εκπαίδευσης και της επιστημονικής έρευνας. Μετά την Αμυντική Συμφωνία, μετά την ένταξη στο σύστημα των μεγάλων κέντρων δεδομένων, τα big data, έρχεται και η Συμφωνία για τη συνεργασία στην ανώτατη εκπαίδευση και την επιστημονική έρευνα με τα Ηνωμένα Αραβικά Εμιράτα.

Θα έλεγα ότι δεν υπάρχει κανείς τόσο αφελής, που να πιστεύει ότι όλο αυτό το πλέγμα σχέσεων με τα Ηνωμένα Αραβικά Εμιράτα οικοδομείται, χάρη στην οξυδέρκεια ή με βάση τον πολιτικό σχεδιασμό οποιασδήποτε ελληνικής κυβέρνησης. Είναι ένα πλαίσιο συνεργασίας, που ακολουθεί τις εντολές του σχεδιασμού των Ηνωμένων Πολιτειών και του ΝΑΤΟ στην περιοχή. Η Ελλάδα, για μια ακόμη φορά, υποτάσσεται, δεδομένη και πρόθυμη, στην εξυπηρέτηση αυτών των σχεδίων, που αφορούν άλλα και όχι δικά της γεωστρατηγικά και πολιτικο-οικονομικά συμφέροντα. Είναι η ίδια πολιτική, με βάση την οποία επιλέγουμε ή αναγκαζόμαστε να αναπτύσσουμε τις σχέσεις μας και με άλλα - με κραυγαλέο τρόπο, θα έλεγα - αυταρχικά καθεστώτα στην περιοχή, όπως το Ισραήλ, το Κατάρ και η Σαουδική Αραβία.

Είναι προφανές ότι υπό κανονικές συνθήκες η Ελλάδα, που υποτίθεται ότι μετέχει και στις αξίες της Δύσης, δεν θα αναζητούσε συμμαχίες και συνεργασίες, με τέτοια αντιδημοκρατικά και αυταρχικά κράτη. Εξάλλου, δύσκολα θα μπορούσε κανείς να επιχειρηματολογήσει, για κάποιο σημαντικό εθνικό όφελος από τέτοιες συνεργασίες, σε βαθμό, που να αίρονται οι πολιτικές ή πολιτιστικές επιφυλάξεις. Σε κάθε περίπτωση, το συγκεκριμένο Μνημόνιο αφορά σε διμερή συνεργασία, στους τομείς της ανώτατης εκπαίδευσης και της επιστημονικής έρευνας. Για την έρευνα και τεχνολογία, γίνεται ιδιαίτερη αναφορά στους τομείς των κοινών ερευνητικών προγραμμάτων, όπως είναι η γεωργία, η ασφάλεια των τροφίμων, οι ανανεώσιμες πηγές ενέργειας, τα μαθηματικά, η υγεία και άλλα. Αυτά στο άρθρο 2.

Προβλέπεται, επίσης, η συνεργασία στη διεξαγωγή επιστημονικών σεμιναρίων και συνεδρίων και διοργάνωση διαλέξεων σε θέματα κοινού ενδιαφέροντος. Άρθρο 3.

Παράλληλα και η ανταλλαγή επισκέψεων εμπειρογνωμόνων ερευνητών και τεχνικών διαφόρων εκπαιδευτικών και επιστημονικών πεδίων, ακόμη και διδακτικού προσωπικού ανώτατων εκπαιδευτικών προγραμμάτων. Άρθρο 4.

Η συνεργασία στον τομέα της ανώτατης εκπαίδευσης επεκτείνεται και στην ανταλλαγή πληροφοριών για την ακαδημαϊκή ποιότητα, τα πρότυπα απόδοσης στην αξιολόγηση αποτελεσμάτων, την ανάπτυξη της διδακτικής ύλης κ.λπ.. Άρθρο 5.

Σε σχέση με τους τίτλους σπουδών και την αμοιβαία αναγνώριση τους, στο άρθρο 6.

Τέλος δε και στην αποδοχή ή και την ανταλλαγή επισκέψεων φοιτητών και την ανταλλαγή καλλιτεχνικών και επιστημονικών εκθέσεων. Στο άρθρο 7.

Είναι, πιστεύω, αναγκαίο να πούμε δυο βασικά πράγματα για την έρευνα και την τεχνολογία. Θα πρέπει να είναι ουσιαστική και αποτελεσματική η ενίσχυση της έρευνας και δεν μπορεί να υπάρχει, χωρίς τις αναγκαίες κρατικές ενισχύσεις. Είναι κοινός τόπος και αναμφίβολη διαπίστωση ότι οι χώρες, που έχουν επιτυχίες, στους συγκεκριμένους τομείς, επενδύουν σε αυτούς ποσοστό παραπάνω από το 3% του Ακαθάριστου Εθνικού Προϊόντος τους. Στη χώρα μας, τις καλύτερες χρονιές, η αντίστοιχη χρηματοδότηση δεν ξεπερνά το 1,3% του ΑΕΠ.

Η πολιτική έρευνας και τεχνολογίας θέλει και μακροχρόνιο σχεδιασμό, θέλει και επιμονή, αλλά θέλει και συνέπεια. Μην ξεχνάμε ότι οι επιτυχίες της έρευνας από δημόσιους φορείς και από τα δημόσια πανεπιστήμια αποδίδονται και στη λεγόμενη αγορά. Αποδίδονται και στην ιδιωτική επιχειρηματικότητα, για χρήση και εκμετάλλευση. Διακρατικές συνεργασίες, όπως αυτή που συζητάμε σήμερα, είναι οπωσδήποτε θετικές, αλλά μπορούν να έχουν μόνο επικουρική λειτουργία. Θα είχε, βέβαια, μεγαλύτερο ενδιαφέρον και μεγαλύτερες προσδοκίες για θετικό αποτέλεσμα, εάν η εφαρμογή τους περιελάμβανε, παραδείγματος χάρη, ένα γενναίο χρηματοδοτικό πρόγραμμα των Εμιράτων προς την ελληνική έρευνα, η οποία έχει ουσιαστικά εγκαταλειφθεί από τις κυβερνήσεις και τους ελληνικούς προϋπολογισμούς. Από το κείμενο του Μνημονίου δεν προκύπτει άμεσα κάτι τέτοιο.

Κλείνοντας, κανείς δεν θα μπορούσε να είναι αντίθετος με το ουσιαστικό περιεχόμενο μιας διακρατικής συμφωνίας, που προάγει τη συνεργασία στους συγκεκριμένους τομείς, όπως είναι η έρευνα, η τεχνολογία και η ανώτατη εκπαίδευση. Εάν εξετάζαμε απομονωμένο το περιεχόμενο, θα υπερψηφίζαμε. Εάν εξετάζαμε απομονωμένα τα κίνητρα και το πλαίσιο της εντεταλμένης προσέγγισης, μεταξύ των δύο χωρών και των κυβερνήσεων, θα καταψηφίζαμε.

Επομένως, ψηφίζουμε «παρών». Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Τον λόγο έχει η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης)**: Ευχαριστώ κύριε Πρόεδρε. Κύριε Υπουργέ, η τριτοβάθμια εκπαίδευση, η οποία εμπνέεται από τη γνώση και εστιάζεται στην ευρυμάθεια, στην ενθάρρυνση της δημιουργίας και στην κριτική προσέγγιση όλων των ζητημάτων, που αφορούν κάθε ενεργό πολίτη, είναι αυτή, που οδηγεί στην ανάπτυξη υψηλού επιπέδου ανθρώπινου δυναμικού. Το υψηλής ποιότητας ανθρώπινο δυναμικό αποτελεί κινητήρια δύναμη, για τη βελτίωση των οικονομικών και δημοκρατικών θεσμών μιας χώρας. Προκαλεί πολύ μεγάλη θλίψη το γεγονός ότι το ίδιο το πανεπιστήμιο κατέληξε να είναι ένα από τα μεγάλα προβλήματα της πατρίδας μας, ενώ, σε άλλες χώρες, τα ανώτατα εκπαιδευτικά ιδρύματα λειτουργούν, ως κινητήριοι μοχλοί, για την πνευματική άνοδο του λαού και την οικονομική άνθιση της κοινωνίας. Νόμοι, με στόχο την αναβάθμιση της ανώτατης παιδείας, υπήρξαν πολλοί, κατά το παρελθόν. Αυτό, όμως, που δεν υπήρξε ποτέ ήταν η βούληση, από μέρους της ελληνικής πολιτείας, να εφαρμοστούν από όλους και προς πάσα κατεύθυνση.

Συζητούμε σήμερα για το μνημόνιο κατανόησης, αναφορικά με τη συνεργασία, στον τομέα της ανώτατης εκπαίδευσης και της επιστημονικής έρευνας, μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων.

Το πρώτο, που παρατηρούμε, ήδη, από το πρώτο άρθρο είναι ότι υπογράφηκε, στις 9 Φεβρουαρίου, το μακρινό 2014. Γιατί χρειάστηκαν τόσα πολλά χρόνια για την κύρωση του; Πόσο θεμιτή είναι πια η πρακτική της καθυστέρησης, όταν φτάνουν να περνούν τόσα χρόνια από τις αρχικές υπογραφές; Πώς μπορεί να περιμένουμε από τα άλλα κράτη, που προβαίνουν σε Συμφωνίες με το δικό μας, να αντιμετωπίζουν τέτοιου είδους αφερέγγυες συμπεριφορές; Βιώνουμε τις συνεχείς προκλήσεις της γείτονος και αυτό το βλέπουμε όλοι. Δεν γίνεται, όμως, μόνο να παρακολουθούμε να μας προκαλούν, ανηλεώς. Χρειάζεται να οικοδομούμε, εμπράκτως και καλές σχέσεις σε όλους τους τομείς, οι οποίες θέτουν τις βάσεις για περαιτέρω ενδυνάμωση των σχέσεων, καθότι χρειαζόμαστε συμμάχους, ειδικά σε μια τέτοια περίοδο.

Ένα θεμελιώδες ερώτημα είναι το κατά πόσον η χώρα μας έχει αντιληφθεί, σε σχέση με τον υπόλοιπο κόσμο, την κρισιμότητα, που έχει για τη μακροχρόνια ανάπτυξη της, η παροχή τριτοβάθμιας εκπαίδευσης τόσο ποσοτικά όσο και ποιοτικά. Πιο αναλυτικά, αναφορικά με το Μνημόνιο Κατανόησης, θα μπορούσε να ειπωθεί ότι κρίνονται θετικά τα όσα αναφέρονται στο άρθρο 1, με το οποίο επιδιώκεται η συνεργασία, μεταξύ των πανεπιστημίων και ιδρυμάτων ανώτατης εκπαίδευσης των δύο χωρών, μέσω της σύναψης απευθείας συμφωνιών μεταξύ τους.

Με το άρθρο 2, επισημαίνεται ότι τα μέρη θα συνεργάζονται στην έρευνα και στην τεχνολογία και σε άλλους ειδικότερους φορείς. Ενδεχομένως, αυτή η συνεργασία θα έπρεπε να είναι κάπως πιο συγκεκριμένη και όχι απλώς να τίθενται γενικά και αόριστα οι πυλώνες.

Με το άρθρο 3, ενθαρρύνεται η διεξαγωγή επιστημονικών σεμιναρίων και συνεδρίων, μεταξύ των δύο κρατών. Το πιο σημαντικό, που δεν εξειδικεύεται, όμως εδώ - αν και θα έπρεπε - είναι οι εκδηλώσεις αυτές να είναι δημόσιες και δωρεάν. Να απευθύνονται, δηλαδή σε όλους τους ενδιαφερόμενους φοιτητές ή ερευνητές και όχι μόνο σε αυτούς, που το αντέχει η τσέπη τους. Η τεχνολογική εξέλιξη και ιδιαίτερα η εποχή, μετά την πανδημία, επιτάσσει την παροχή δυνατότητας και της διαδικτυακής συμμετοχής, για να μπορούν να συμμετέχουν όλοι όσοι ενδιαφέρονται από όλη την επικράτεια, δίχως έξοδα και ταλαιπωρίες μετακίνησης.

Στο άρθρο 4, συμφωνείται η ανταλλαγή εμπειρογνωμόνων ερευνητών, τεχνικών και διδακτικού προσωπικού, επιπέδου ΑΕΙ, για εκπαιδευτικούς και ερευνητικούς σκοπούς. Η ανταλλαγή επιστημονικού τεχνικού και διδακτικού προσωπικού, θα ενισχύσει τη συνεργασία, σε διμερές επίπεδο. Όμως, θα πρέπει σε αυτό το κομμάτι να παρέχεται μεγαλύτερη ευελιξία και να μην κολλούν οι διαδικασίες στις γνωστές γραφειοκρατικές αγκυλώσεις.

Με το άρθρο 5, προβλέπεται η ανταλλαγή τεχνογνωσίας και εισαγωγή καινοτόμων ιδεών, στο εγχώριο εκπαιδευτικό σύστημα, μέσω της ανταλλαγής πληροφοριών και δημιουργούνται οι προϋποθέσεις περαιτέρω αναβάθμισης του επιπέδου σπουδών, μέσω της σύγκρισης παλαιών και νέων μεθόδων διδασκαλίας. Όλα αυτά, όμως, είναι πολύ θεωρητικά και υπάρχει σαφής επιφύλαξη για το εάν, κατά πόσο και πώς θα εφαρμοστούν στην πράξη.

Με το άρθρο 6, προβλέπεται η ανταλλαγή πληροφοριών, μεταξύ των μερών, σχετικά με τους τίτλους σπουδών των ιδρυμάτων ανώτατης εκπαίδευσης των δύο χωρών. Η αμοιβαία αναγνώριση των πτυχίων διευκολύνει στην αναζήτηση εργασίας για τους Έλληνες, όχι μόνο στα Ηνωμένα Αραβικά Εμιράτα, αλλά και σε επιχειρήσεις συμφερόντων τους, που δραστηριοποιούνται, στην Ευρώπη και στον κόσμο.

Το άρθρο 7, επίσης, τίθεται σε ένα πιο ευρύ πλαίσιο, που χρειάζεται εξειδίκευση και διευκρινίσεις, αναφορικά στην ανταλλαγή μεταξύ των δύο μερών, επισκέψεων φοιτητών και την ανταλλαγή καλλιτεχνικών και επιστημονικών εκθέσεων, μεταξύ των δύο μερών.

Ως προς την έγκριση του Εκτελεστικού Προγράμματος και των ανανεώσεων αυτού, μέσω κοινής απόφασης του Υπουργού Παιδείας και Θρησκευμάτων και των, κατά περίπτωση, αρμοδίων Υπουργών, μας βρίσκει αντίθετους, όπως και κάθε άλλη παροχή, εν λευκώ, εξουσιοδότησης, ειδικά για τα ζητήματα ανώτατης εκπαίδευσης.

Τα προβλήματα στην ελληνική ανώτατη εκπαίδευση είναι, δυστυχώς, πολλά και διαχρονικά. Ας πάρουμε για παράδειγμα τη φοιτητική μέριμνα. Υπάρχει; Δυστυχώς, δεν υπάρχει και αρκεί να αναφέρουμε ότι στο Πανεπιστήμιο Πατρών και στο ΤΕΙ φοιτούσαν το 2019, 25.199 φοιτητές, στα κανονικά εξάμηνα και υπήρχαν και 21.298, πέραν των κανονικών εξαμήνων, σύμφωνα με τα στοιχεία της ΕΛΣΤΑΤ. Οι διαθέσιμες κλίνες, που είναι 987, που βρίσκονται σε άθλια κατάσταση, σύμφωνα με ρεπορτάζ της εφημερίδας «Πελοπόννησος», αφού από το 1978, που χτίστηκαν, δεν έχει γίνει καμία συντήρηση. Αρκούν, δηλαδή, μόνο για το 3,91% των ευρισκόμενων σε κανονικά εξάμηνα σπουδών. Αυτό σημαίνει ανύπαρκτη φοιτητική μέριμνα.

Το εξαώροφο κτίριο, πρώην ξενοδοχείο SERENA, αγοράστηκε από το Πάντειο, το 1984 και μετατράπηκε σε εστία, η οποία λειτούργησε, για περίπου μία δεκαετία. Σύμφωνα με τον τότε Πρύτανη του Παντείου Πανεπιστημίου, κύριο Κοντογιώργη, ήταν πολυτελές ξενοδοχείο, με πισίνα στην οροφή, κλιματισμό σε όλα τα δωμάτια, χαλιά, εστιατόρια και πολλά άλλα.

Ο κ. Κοντογιώργης έκανε απίστευτες δηλώσεις, καταγγελίες για κακοδιαχείριση, υπενοικίαση σε διάφορους ημετέρους και τρίτους, από τους εκάστοτε διαχειριστές, στέγαση, διακίνηση και λοιπά. Όπως χαρακτηριστικά είπε: «Το λεηλάτησαν ολοκληρωτικά». Σήμερα, έμεινε μόνο ο σκελετός, όπως φαίνεται. Κανείς δεν ζήτησε ευθύνες από κανέναν !

Το 2003, υπήρξε πρόταση από την «Αθήνα 2004», για ένταξη του κτιρίου στο πρόγραμμα στέγασης, κατά την περίοδο των Αγώνων. Η Σύγκλητος αρνήθηκε την πρόταση, για διάφορους λόγους και από το 2003, το κτίριο τελούσε, για πολλά χρόνια, υπό κατάληψη εξωπανεπιστημιακών, κυρίως, ατόμων. Να σημειωθεί ότι, το εν λόγω κτίριο είναι δυναμικότητας 210 κλινών. Με δεδομένα τα σοβαρά οικονομικά προβλήματα, που μαστίζουν την ελληνική οικογένεια, ακρίβεια, υψηλός πληθωρισμός, ακριβά ενοίκια, λόγω της βραχυχρόνιας μίσθωσης σε τουρίστες και άλλα, το πρόβλημα της στέγασης των φοιτητών στη χώρα μας γίνεται οξύτερο. Σύμφωνα με τα στοιχεία του Ιδρύματος Νεολαίας και Δια Βίου Μάθησης, σε όλη τη χώρα, διατίθενται συνολικά, περίπου, 13.000 κλίνες σε φοιτητικές εστίες και ξενοδοχεία. Καλύπτεται λιγότερο από το 3%, σε σχέση με τους 460.000 ενεργούς φοιτητές. Είναι στις προθέσεις του Υπουργείου η ανακαίνιση του κτιρίου της φοιτητικής εστίας του Παντείου Πανεπιστημίου και η αξιοποίησή του, με σκοπό τη στέγαση των φοιτητών του Πανεπιστημίου; Έχουμε καταθέσει και σχετική ερώτηση και περιμένουμε την απάντησή σας.

Εδώ και χρόνια, παρατηρούμε το ελληνικό πανεπιστήμιο να έχει στόχο την εκπλήρωση κομματικών σκοπιμοτήτων. Από δημόσιος θεσμός έχει μεταβληθεί σε ιδιωτικό χώρο, που ο καθένας λυμαίνεται. Η κατάσταση στην παλιά Φοιτητική Εστία Ζωγράφου, στην Πολυτεχνειούπολη, ήταν έτσι από καιρό. Φοιτητές που διέμεναν στην Εστία και προσωπικό ανέφεραν συνθήκες τρόμου και είχαν ενημερώσει τις αρμόδιες αρχές, επανειλημμένα, για την κατάσταση και την ανάγκη άμεσης αντιμετώπισης του οξύτατου προβλήματος. Προβλήματος, που απλά επιδεινώθηκε, αφού η ομάδα των κακοποιών, που κυκλοφορούσαν στην Εστία, αποθρασύνθηκε, βλέποντας ότι μπορεί να δρα ανενόχλητη και τον τελευταίο καιρό, πριν τη σύλληψή της, είχε γίνει εξαιρετικά επικίνδυνη. Γιατί τέτοια αδράνεια και αδιαφορία;

Ο Πρύτανης του Πανεπιστημίου Πατρών έκανε λόγο για φοιτητές, που είχαν τελειώσει και δεν είχαν δώσει το δωμάτιο και φοιτητές, που δεν είχαν εγγραφεί, για χρόνια και δεν είχαν δώσει μαθήματα, για χρόνια και κρατούσαν δωμάτιο, ενώ υπήρξε και περίπτωση φοιτητή, ο οποίος είχε πεθάνει από τριετίας. Συνεχίζοντας, είπε ότι για να «καθαρίσουν» οι εστίες, χρειάζεται να μην υπολογίσει κάποιος το πολιτικό κόστος. Τι ακριβώς εννοούσε; Από πού και ως που τίθεται θέμα πολιτικού κόστους; Θα αναλάβει, επιτέλους, το Κράτος την υποχρέωση να δημιουργήσει πανεπιστήμια, που να εκπληρώνουν τους λόγους, για τους οποίους έχουν δημιουργηθεί;

Συνέπεια της διαχρονικής κυβερνητικής ανυπαρξίας είναι και οι μεταγραφές. Πρόκειται, με απλά λόγια, για την έμπρακτη αναγνώριση, από το Κράτος, της ανυπαρξίας φοιτητικής μέριμνας. Το Κράτος, δηλαδή, δεν είναι συνεπές στις υποχρεώσεις του και ψιθυρίζει στους γονείς, που ζορίζονται οικονομικά, ότι θα φέρει τα παιδιά τους, να σπουδάσουν κοντά στο σπίτι. Είναι αυτονόητο ότι σε ένα σοβαρό κράτος, αυτοί, δηλαδή, που σήμερα δικαιούνται μεταγραφή, θα έβρισκαν θέση σε εστία, αν υπήρχε φοιτητική μέριμνα.

Το αποτέλεσμα των πολιτικών στα ελληνικά ΑΕΙ είναι πολλοί φοιτητές, λίγοι καθηγητές, ελλιπής παρακολούθηση των μαθημάτων, μη αξιοποίηση της βιβλιογραφίας, χαμηλοί δείκτες αποφοίτησης. Παρατηρείται ποιοτικό έλλειμμα στους φοιτητές, με αρκετούς, απλώς, να ενδιαφέρονται μόνο για το πτυχίο. Λίγοι παρακολουθούν σταθερά τα μαθήματα. Πολλοί μελετούν από σημειώσεις, ακόμη λιγότεροι αξιοποιούν στη μελέτη τους βιβλιογραφία ελληνική ή ξένη.

Ένα ακόμη στοιχείο, που υποδηλώνει το ποιοτικό έλλειμμα των ΑΕΙ, είναι πως ελάχιστοι είναι οι φοιτητές, που χρησιμοποιούν βιβλιογραφία ελληνική ή ξένη, για τη μελέτη τους, εκτός από το βασικό σύγγραμμα του βιβλίου.

Θα πρέπει, πρώτα, να λύσουμε αυτά τα χρονίζοντα προβλήματα, στην ανώτατη εκπαίδευση, αξιοποιώντας βέλτιστες πρακτικές από το εξωτερικό, για να έχουν υπόβαθρο υλοποίησης συμφωνίες και μνημόνια, όπως αυτό, που συζητούμε, σήμερα.

Τα προπτυχιακά προγράμματα σπουδών δύσκολα προσαρμόζονται στις ραγδαίες εξελίξεις της επιστήμης και στις αλλαγές, στην αγορά εργασίας, ενώ παρατηρείται, ταυτόχρονα, η έλλειψη ικανών ακαδημαϊκών και ερευνητών, με σοβαρό επιστημονικό έργο, διεθνώς αναγνωρισμένο.

Στα ελληνικά ΑΕΙ, υπάρχει υπερπληθώρα τμημάτων σε κορεσμένα αντικείμενα, την ίδια στιγμή, που καταγράφονται σημαντικές ελλείψεις στην αγορά εργασίας και στροφή των υποψηφίων προς νέα αντικείμενα, σε σχέση με τα παραδοσιακά.

Χαρακτηριστικά, η Ελλάδα έχει 27 τμήματα πληροφορικής, εκτός από τα 10 τμήματα ηλεκτρολόγων ηλεκτρονικών υπολογιστών. Θεωρούνται λίγα, σε σχέση με τον ψηφιακό μετασχηματισμό των οικονομιών.

Η χώρα μας, επίσης, έχει τη χειρότερη αναλογία φοιτητών/διδασκόντων στην Ευρωπαϊκή Ένωση. Στα ελληνικά ΑΕΙ αντιστοιχούν 40 φοιτητές, ανά διδάσκοντα. Η παρακολούθηση θα πρέπει να καταστεί υποχρεωτική και τα τμήματα να είναι ολιγομελή, για να υπάρξει ουσιαστική αλλαγή, με τις ανάλογες προσλήψεις ακαδημαϊκού προσωπικού.

Σε αρκετά πανεπιστημιακά τμήματα υπάρχει σοβαρό πρόβλημα με το ποιοτικό ακαδημαϊκό προσωπικό, λόγω της μικρής κινητικότητας, έλλειψης πόρων για νέες θέσεις, γραφειοκρατίας και προβληματικών διαδικασιών εκλογής.

Θα μπορούσε, με ευέλικτο τρόπο, να δίνει τη δυνατότητα, στην πράξη, στους πολλούς χιλιάδες Έλληνες καθηγητές πανεπιστημίων του εξωτερικού, πέρα από τη δημιουργία μόνιμων θέσεων, φυσικά, να διερευνηθεί το πλαίσιο και να έχουν μια θέση επισκέπτη καθηγητή σε ελληνικό ΑΕΙ, για κάποιους μήνες, το χρόνο, με φυσική παρουσία, για τουλάχιστον μια πενταετία, που θα υποστηρίζει την έρευνα, επίβλεψη διδακτορικών, την εξειδικευμένη εκπαίδευση και γενικά, την ποιοτική αναβάθμιση και συνεργασίες του τμήματος.

Ο θεσμός αυτός θα αναβαθμίσει, επίσης, τα ελληνικά πανεπιστήμια στις διεθνείς αξιολογήσεις και άρα, τη δυνατότητά τους να συμμετέχουν ενεργά στη διεθνή εκπαίδευση, έρευνα και καινοτομία.

Αξίζει να αναφέρουμε ότι το διάσημο Πανεπιστήμιο του Stanford, στις ΗΠΑ, δημοσίευσε πρόσφατα μια ενημέρωση της λίστας με τους κορυφαίους σε ποσοστό 2% επιστήμονες, με τη μεγαλύτερη επιρροή, παγκοσμίως, στο αντικείμενό τους, στην οποία συγκαταλέγονται και πολλοί Έλληνες επιστήμονες διεθνούς κύρους, που με τις διακρίσεις τους, τιμούν τον τόπο τους και την Ελλάδα. Αυτή η κατάταξη που θεωρείται η πιο διάσημη παγκοσμίως διεξήχθη, με βάση αριθμό δεικτών, με επίκεντρο τον αντίκτυπο του διασυνδεδεμένου έργου τους, κατά τη διάρκεια του έτους 2020 και του συνολικού τους έργου, που αφορά στην αξιολόγηση των δεικτών αυτών, ανάμεσα σε 8 εκατομμύρια επιστήμονες παγκοσμίως. Απαριθμεί δε επιστήμονες, των οποίων οι δημοσιευμένες ερευνητικές εργασίες έχουν επιταχύνει την πρόοδο στους αντίστοιχους τομείς τους και έχουν επηρεάσει την εξέλιξη της εργασίας άλλων ερευνητών.

Έχετε αναρωτηθεί πόσο διαφορετική θα ήταν η χώρα μας, αν αυτοί οι ακαδημαϊκοί δίδασκαν στα ελληνικά πανεπιστήμια και αν το έχετε αναρωτηθεί, τι έχετε κάνει, για να τους φέρετε να διδάξουν στα ελληνικά αμφιθέατρα; Εμείς στην Ελληνική Λύση πιστεύουμε ότι για να βελτιωθεί η ποιότητα των ΑΕΙ, πέρα από την επιτακτική ανάγκη συνολικής αναμόρφωσης του χάρτη της τριτοβάθμιας εκπαίδευσης, πρέπει να προσελκύσουμε υψηλού επιπέδου ακαδημαϊκό προσωπικό, καθώς χωρίς αυτό το προσωπικό, κάθε ενέργεια βελτίωσης της ποιότητας, δεν μπορεί παρά να είναι σταγόνα στον ωκεανό.

Για να έρθουν στην Ελλάδα, οι Έλληνες επιστήμονες, που διαπρέπουν στο εξωτερικό, χρειάζονται, όμως, κίνητρα και μισθούς ανάλογους της εμβέλειας και των υψηλών καθηκόντων τους, όχι τα ψίχουλα, που τους παρέχετε.

Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κ. Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων)**: Καταρχάς, να εκφράσω τη συμπαράστασή μου προς τον φοιτητή της Νομικής του Αριστοτελείου Πανεπιστημίου Θεσσαλονίκης, ο οποίος είχε ένα ατύχημα, σήμερα. Ευτυχώς, από ότι πληροφορήθηκα, είχε μόνο ένα πρόβλημα στον καρπό, παρότι έπεσε από αρκετά ψηλά, ήταν πολύ τυχερός. Οι συνθήκες θα διερευνηθούν, τι ακριβώς έχει συμβεί. Στην οικογένειά του κάθε συμπαράσταση και στον ίδιο γρήγορα περαστικά.

Έχουμε μπροστά μας ένα τυπικό μνημόνιο κατανόησης, το οποίο αφορά σε μια συμφωνία, μεταξύ της Ελλάδος και της Κυβέρνησης των Ηνωμένων Αραβικών Εμιράτων. Είναι τυπικό, υπό την έννοια ότι καταρχάς ο όρος «μνημόνιο κατανόησης» δεν παίζει ιδιαίτερο ρόλο στο διεθνές δίκαιο, διότι υπάρχει ελευθερία χρήσεως όποιου όρου θέλουν τα ενδιαφερόμενα μέρη, προκειμένου να δεσμευθούν από κάποιους κανόνες. Μπορούσε να ήταν και με ανταλλαγή επιστολών.

Με το παρόν νομοσχέδιο, επιδιώκουμε τη νομοθετική κύρωση του συγκεκριμένου μνημονίου και ενθαρρύνουμε τη συνεργασία σε τρεις τομείς. Πρώτον, συνεργασία με τα πανεπιστήμια, με απευθείας σύναψη συμφωνιών. Δεύτερον, διεξαγωγή επιστημονικών σεμιναρίων, συνεδρίων και διαλέξεων, σε θέματα κοινού ενδιαφέροντος και τρίτον, την ανταλλαγή εμπειρογνωμόνων, ερευνητών και τεχνικών, σε διάφορα επιστημονικά πεδία. Η Συμφωνία υπογράφεται. στο πλαίσιο μιας ευρύτερης συμφωνίας, μορφωτικής συμφωνίας, που έχει υπογραφεί. από το 1976, μεταξύ της Ελλάδος και των Ηνωμένων Αραβικών Εμιράτων και για να μπορέσει να υλοποιηθεί το Μνημόνιο Κατανόησης, θα πρέπει να υπάρξει ένα εκτελεστικό πρόγραμμα.

Θα κάνω κάποια σχόλια τώρα, σε σχέση με αυτά που άκουσα. Γιατί έρχεται, τι ακριβώς συμβαίνει, τι έχουμε πάθει τον τελευταίο καιρό και έχουμε φέρει κάποιες συμφωνίες, που έχουν «ξεχαστεί». Πολύ απλά, εκκαθαρίζουμε, να δούμε ποιες συμφωνίες εκκρεμούν. Στη συγκεκριμένη Συμφωνία, διαπιστώσαμε ότι δεν έχει υπάρξει κύρωση ούτε από πλευράς των Ηνωμένων Αραβικών Εμιράτων, οπότε δεν υπήρξε κάποια ενόχληση από την άλλη πλευρά, κάποια παρατήρηση προς την ελληνική πλευρά ή οτιδήποτε, αλλά θελήσαμε να ολοκληρώσουμε τη διαδικασία, για να είμαστε εντάξει και να μπορούμε να προχωρήσουμε στο επόμενο βήμα, δηλαδή, στο εκτελεστικό πρόγραμμα.

Ως προς το θέμα της ασφάλειας τροφίμων, κ. Δελή, που θέσατε, τα Ηνωμένα Αραβικά Εμιράτα για λόγους, που ομολογώ δεν γνωρίζω, δίνουν πολύ μεγάλη σημασία στην ασφάλεια τροφίμων. Μάλιστα, η Διεθνής Έκθεση για την Ασφάλεια Τροφίμων, φέτος, διεξάγεται στα Ηνωμένα Αραβικά Εμιράτα και είναι κάτι, που σχετίζεται, με αυτό που λέει το όνομά του, ασφάλεια τροφίμων, τίποτε άλλο. Η ασφάλεια τροφίμων αφορά σε πάρα πολλά πράγματα, κυρίως, στον τρόπο, με τον οποίο μεταφέρονται, στα υλικά μέσα, στα οποία μπαίνουν, στο χρόνο, μέσα στο οποίο διατηρούνται. Είναι όλα αυτά τα πράγματα και είναι αντικείμενο, κυρίως, της χημείας. Δεν σχετίζεται με θέματα ασφάλειας.

Ως προς τον ενδεικτικό προϋπολογισμό, ο οποίος έχει κατατεθεί, από πλευράς του Γενικού Λογιστηρίου του Κράτους, είναι πράγματι μόνο ενδεικτικός, είναι ο τυπικός, που μπαίνει σε τέτοιου είδους μνημόνια και περιγράφει, απλώς, τι θα γινόταν, αν υπήρχε επιστημονική ή τεχνολογική συνεργασία και υπολογίζεται ένα τυπικό ύψος 1 εκατομμυρίου ευρώ, σε βάθος διετίας ή τριετίας.

Το ότι, κατά το Γενικό Λογιστήριο του Κράτους, θα καλυφθεί από το συγχρηματοδοτούμενο σκέλος του Προγράμματος Δημοσίων Επενδύσεων του Υπουργείου Ανάπτυξης και Επενδύσεων σχετίζεται με το ότι στην αντίληψη του Γενικού Λογιστηρίου μπορεί να αφορά κυρίως ερευνητικά προγράμματα, που υπάγονται εκεί, αλλά αυτό δε σημαίνει ότι δε μπορούν να υπάρξουν ερευνητικά προγράμματα και από τα πανεπιστήμια. Πρόκειται για μια εντελώς ενδεικτική καταγραφή.

Ένα σχόλιο για την Εστία του Παντείου, που είναι και το πανεπιστήμιο, που έχω την τιμή να είμαι Καθηγητής. Έχω παρακολουθήσει την ιστορία του από μικρό παιδάκι, γιατί είμαι και γείτονας στο Πάντειο Πανεπιστήμιο και έχω παρακολουθήσει την πορεία του, την καθοδική πορεία του. Μάλιστα, συμμετείχα και στη Σύγκλητο του 2003, στην οποία προτάθηκε από το «Αθήνα 2004» να πάρουν την εστία, να την αναβαθμίσουν πλήρως και να την αποδώσουν στο Πανεπιστήμιο και ήμουν και ο μόνος, που σε εκείνη τη Σύγκλητο, αν και Λέκτορας, είχα διαφωνήσει με αυτή την απόφαση και δεν είναι σύνηθες ένας Λέκτορας να διαφωνεί.

Είχαν υπάρξει και διάφορα σχόλια, τότε, στη Σύγκλητο, σε σχέση με το θράσος μου, όπως είχε αναφερθεί, να διαφωνήσω με την απόφαση αυτή του Πανεπιστημίου. Είναι γεγονός ότι επανήλθε στα χέρια των πρυτανικών αρχών, επί πρυτανείας Γρηγορίου Τσάλτα και για να αποτραπεί μία νέα κατάληψη του, μάλιστα, όταν την περιήλθε, έμενε μέσα ένα άτομο, που δεν ήταν φοιτητής και δεν είχε καμία σχέση με το Πανεπιστήμιο. Για να αποτραπεί περαιτέρω, γιατί έγιναν κάποιες προσπάθειες να ανακαταληφθεί από εξωπανεπιστημιακά στοιχεία, γι’ αυτό το λόγο, αφαιρέθηκαν όλα τα στοιχεία εκείνα - παράθυρα κ.λπ. που ήταν υπό διάλυση και έχει προγραμματιστεί και κάνουμε σοβαρές προσπάθειες να το πετύχουμε και φέτος αν είναι δυνατόν, έχει υπάρξει συνεννόηση του Παντείου Πανεπιστημίου με τον Δήμο Αθηναίων, γιατί είναι στα όρια του Δήμου Αθηναίων το συγκεκριμένο ακίνητο, να μπορέσει να προχωρήσει σε εφαρμογή ενός σχεδίου, που υπάρχει για την αναβάθμιση του συγκεκριμένου κτιρίου.

Υπάρχει άδεια, έχει υπάρξει και πρόβλεψη, γιατί η άδεια είναι αρκετά παλιά και την έχουν επικαιροποιήσει και προσπαθούμε να το περάσουμε στο Πρόγραμμα Δημοσίων Επενδύσεων, για να μπορέσει να προχωρήσει. Το κόστος της, αν δεν κάνω λάθος, είναι γύρω στα 7 εκατομμύρια ευρώ. Ευελπιστώ ότι θα μπορέσουμε, μέχρι το τέλος του χρόνου, να έχουμε καλά νέα προς αυτή την κατεύθυνση.

Για το Μνημόνιο Κατανόησης, πρέπει να καταλάβουμε ότι με τα Ηνωμένα Αραβικά Εμιράτα, πράγματι, απέχουμε 3.200 χιλιόμετρα. Δεν παύουν, όμως, να είναι μια χώρα της γειτονιάς μας και είμαστε υποχρεωμένοι να προσέχουμε πολύ καλά τις χώρες της γειτονιάς μας και να έχουμε καλές σχέσεις μαζί τους, για να αντιμετωπίσουμε και την τουρκική απειλή.

Το λέω αυτό, διότι τα Ηνωμένα Αραβικά Εμιράτα παίζουν, από στρατιωτικής πλευράς, έναν πολύ σημαντικό ρόλο, παρότι μικρό κράτος. Από κει και πέρα, το συγκεκριμένο Μνημόνιο εντοπίζεται, μόνο σε θέματα τριτοβάθμιας εκπαίδευσης και σε τίποτε άλλο. Αφορά αποκλειστικά και μόνον ΑΕΙ και ερευνητικούς φορείς, δηλαδή, καθηγητές, φοιτητές, ερευνητές και είναι μια Συμφωνία κατ’ ουσίαν τεχνικού χαρακτήρα.

Όταν ολοκληρωθεί η Κύρωση της από τη Βουλή, θα ζητήσουμε και από τα Ηνωμένα Αραβικά Εμιράτα να προχωρήσουν προς την Κύρωση, για να μπορέσουμε να βγάλουμε το εκτελεστικό πρόγραμμα. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ολοκληρώθηκε η επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Κύρωση του Μνημονίου Κατανόησης αναφορικά με τη συνεργασία στον τομέα της ανώτατης εκπαίδευσης και της επιστημονικής έρευνας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων». Ερωτώνται οι Εισηγητές και οι Ειδικοί Αγορητές, αν γίνεται δεκτό το σχέδιο νόμου επί της αρχής, επί των άρθρων και στο σύνολο του.

**ΙΩΑΝΝΗΣ ΑΝΤΩΝΙΑΔΗΣ (Εισηγητής της Πλειοψηφίας):** Υπέρ.

**ΜΕΡΟΠΗ ΤΖΟΥΦΗ (Εισηγήτρια της Μειοψηφίας) :** Επιφύλαξη.

**ΧΑΡΑ ΚΕΦΑΛΙΔΟΥ (Ειδική Αγορήτρια του ΚΙΝΑΛ):** Υπέρ.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Παρών.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της ΕΛΛΗΝΙΚΗΣ ΛΥΣΗΣ):** Επιφύλαξη.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Παρών.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Επομένως, το σχέδιο νόμου του Υπουργείου Παιδείας και Θρησκευμάτων έγινε δεκτό επί της αρχής, επί των άρθρων και στο σύνολο του, κατά πλειοψηφία.

Πριν κλείσουμε τη συνεδρίαση, θα ήθελα να κάνω δύο παρατηρήσεις. Μπορώ να πω ότι η κυρία Τζούφη με πρόλαβε, κατά την εισήγηση, της αναφορικά με τη συνεδρίαση για το θέμα των επιπτώσεων της πανδημίας στους μαθητές. Στο θέμα αυτό, υπήρξε μια διακομματική συναίνεση και από την κυρία Κεφαλίδου και τον κ. Δελή και επομένως, θα ακολουθηθεί η διαδικασία, για να συζητηθεί, σε επόμενη συνεδρίαση, τόσο όσον αφορά τις ψυχολογικές συνέπειες της πανδημίας στους μαθητές, όσο και τις μαθησιακές συνέπειες.

Τέλος, θα ήθελα να σχολιάσω κάτι, που είπε η κυρία Ασημακοπούλου, για τη λίστα του Στάνφορντ, το 2%. Δεν είναι σωστό ότι αυτό αφορά καθηγητές, που βρίσκονται στο εξωτερικό. Είναι πολλοί από αυτούς τους καθηγητές και σε ελληνικά πανεπιστήμια και αυτό είναι ένα από τα πραγματικά πλεονεκτήματα, που έχουν τα ελληνικά πανεπιστήμια, όπως ανέφερε στην αγόρευσή της η κυρία Κεφαλίδου.

Θα δώσω μόνο ένα παράδειγμα. Το Πολυτεχνείο Κρήτης έχει 29 καθηγητές, σε αυτή λίστα, εκ των 120 καθηγητών, που είναι το σύνολο των καθηγητών του Πανεπιστημίου. Δηλαδή, 25% των καθηγητών του Πολυτεχνείου Κρήτης είναι στη λίστα αυτή του 2% και αντίστοιχα είναι και τα άλλα πανεπιστήμια στη χώρα μας. Άρα, είναι πραγματικά πολύ υψηλό το ανθρώπινο δυναμικό, που έχουμε στα ελληνικά πανεπιστήμια και αυτό είναι ένα σημαντικό κεφάλαιο για τη χώρα. Σας ευχαριστώ.

Λύεται η συνεδρίαση.

Στο σημείο αυτό γίνεται η γ' ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 17.35' λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**